
Rhagair
Os ydych chi’n unigolyn anabl, mae Confensiwn y Cenhedloedd Unedig ar Hawliau Pobl ag Anableddau (y Confensiwn) i chi.

Cytundeb hawliau dynol rhyngwladol newydd yw’r Confensiwn sy’n: 

· Cydnabod ein bod ni i gyd yn gyfartal. Mae gan bobl anabl yr un hawliau â phawb arall i ryddid, parch, cydraddoldeb ac urddas.

· Dod â’n holl hawliau dynol sylfaenol ynghyd mewn un man.

· Disgrifio’r hyn mae’r llywodraeth wedi cytuno i’w wneud i wireddu’r hawliau hyn.

Crëwyd y Confensiwn gan nad yw ein hawliau dynol yn aml yn cael eu parchu a gan ein bod yn wynebu llawer o rwystrau i gynhwysiant mewn cymdeithas.

Nid ‘datganiad’ ar bapur heb unrhyw ddannedd yw’r Confensiwn. Mae’n ei gwneud yn ofynnol i’r llywodraeth gymryd camau i ddileu rhwystrau a sicrhau rhyddid, urddas a chydraddoldeb go iawn i bobl anabl. Gallwn ei ddefnyddio mewn llawer o wahanol ffyrdd i sicrhau bod ein hawliau’n cael eu parchu ac i sicrhau cytundeb gwell.

Mae’r Comisiwn Cydraddoldeb a Hawliau Dynol yn gweithio’n galed i godi ymwybyddiaeth o’r Confensiwn ymhlith pobl anabl, cynghorwyr cyfreithiol a chyrff cyhoeddus. 
Nod y Comisiwn yw sicrhau bod Prydain yn gwneud cynnydd cyflym tuag at wireddu hawliau’r Confensiwn ar gyfer pobl anabl.

Rydym wedi cynhyrchu’r canllaw hwn fel y gallwch chi ddysgu:

· Beth yw eich hawliau dynol a sut maent yn cael eu diogelu.

· Pa wahaniaeth y gallai’r Confensiwn ei wneud i’ch bywyd.

· Sut gallwch chi helpu i roi’r Confensiwn ar waith.

· Sut gallwch chi ddefnyddio’r Confensiwn i herio anghyfiawnder a gwella gwasanaethau.

Mae’r canllaw hwn ar gyfer pobl sy’n byw yng Nghymru, Lloegr a’r Alban. Gobeithio y bydd o ddefnydd i chi. Mae Comisiwn Cydraddoldeb Gogledd Iwerddon a Chomisiwn Hawliau Dynol Gogledd Iwerddon wedi cynhyrchu canllaw ar wahân sy’n esbonio sut y bydd y Confensiwn yn gweithio yng Ngogledd Iwerddon.

Mike Smith
Comisiynydd a Chadeirydd y Pwyllgor Anabledd, y Comisiwn Cydraddoldeb a Hawliau Dynol.

Beth mae’r canllaw hwn yn rhoi sylw iddo
Rhan 1: Cyflwyno Confensiwn y Cenhedloedd Unedig ar Hawliau Pobl ag Anableddau 
Mae’r Rhan hon yn esbonio beth yw’r Confensiwn, a beth mae’n ei olygu i chi. Mae’n disgrifio rhwymedigaethau’r llywodraeth a rôl y Comisiwn Cydraddoldeb a Hawliau Dynol a Chomisiwn Hawliau Dynol yr Alban o ran rhoi’r Confensiwn ar waith. Mae hefyd yn esbonio sut mae’r Confensiwn yn gweithio mewn perthynas â’r Ddeddf Hawliau Dynol a deddfwriaeth gwahaniaethu ar sail anabledd, gan gynnwys y Ddyletswydd Cydraddoldeb.

Rhan 2: Gwybod eich hawliau
Mae’r Rhan hon yn amlinellu egwyddorion allweddol y Confensiwn, beth mae pob hawl yn ei dweud a’r hyn y mae’n ei olygu, gydag enghreifftiau.

Rhan 3: Gwireddu hawliau
Mae’r Rhan hon yn dangos i chi sut i wneud i’r Confensiwn weithio i chi. Mae’n esbonio sut y gall pobl anabl a sefydliadau pobl anabl gyfrannu at fonitro a gweithredu’r Confensiwn a sut y gallwch chi ei ddefnyddio i sicrhau newid yn lleol ac yn genedlaethol. Mae hefyd yn amlinellu sut y gallwch chi ddefnyddio’r Confensiwn i wneud cwyn.

Rhan 4: Gwybodaeth ac adnoddau pellach
Mae yna lawer o lefydd y gallwch chi gael cymorth neu ragor o wybodaeth ac, wrth i’r Confensiwn ddod yn fwy o ran o fywyd bob dydd ledled y byd, bydd mwy o adnoddau’n dod i’r amlwg. Mae’r Rhan hon yn rhestru rhai o’r adnoddau allweddol lle gallwch chi gael cymorth.

Rhan 1 Cyflwyno Confensiwn y Cenhedloedd Unedig ar Hawliau Pobl ag Anableddau 
Mae’r Rhan hon yn rhoi cyflwyniad i chi i’r Confensiwn. Mae’n cwmpasu’r canlynol: 
· Beth yw Confensiwn y Cenhedloedd Unedig ar Hawliau Pobl ag Anableddau?

· Pam y cyflwynwyd y Confensiwn hwn?

· Pam mae’r Confensiwn yn bwysig i bobl anabl ym Mhrydain?

· Pwy sydd â hawliau o dan y Confensiwn?

· Pa rwymedigaethau y mae’r Confensiwn yn eu rhoi ar y llywodraeth?

· Cymalau cadw.

· Sut mae’r Confensiwn yn berthnasol i ddeddfwriaeth ddomestig, yn enwedig y Ddeddf Hawliau Dynol a’r Ddyletswydd Cydraddoldeb?

· Cyfrifoldeb pwy yw rhoi’r Confensiwn ar waith?
· Pa rôl sydd gan y Comisiwn Cydraddoldeb a Hawliau Dynol a Chomisiwn Hawliau Dynol yr Alban?

· Pa rôl sydd gan bobl anabl a’u sefydliadau?

· Rôl y Cenhedloedd Unedig.

Beth yw Confensiwn y Cenhedloedd Unedig ar Hawliau Pobl ag Anableddau?

Cytundeb rhyngwladol newydd ar ddiogelu a hyrwyddo hawliau dynol pobl anabl o bedwar ban byd yw Confensiwn y Cenhedloedd Unedig ar Hawliau Pobl ag Anableddau. 
Yn y canllaw hwn, rydym yn defnyddio’r term ‘Confensiwn’. Mae yna Gonfensiynau eraill, er enghraifft y Confensiwn Ewropeaidd ar Hawliau Dynol a Chonfensiwn y Cenhedloedd Unedig ar Hawliau’r Plentyn. Os byddwn yn sôn am Gonfensiwn heblaw Confensiwn y Cenhedloedd Unedig ar Hawliau Pobl ag Anableddau, byddwn yn defnyddio’i enw llawn.

Cyfres o hawliau sylfaenol y mae gan bawb hawl iddynt yw hawliau dynol. Maent yn nodi sut mae’n rhaid i’r Wladwriaeth eich trin. Maent yn cydnabod bod pawb o werth cyfartal, bod ganddynt yr hawl i wneud eu penderfyniadau eu hunain ac y dylent gael eu trin â thegwch, urddas a pharch. Mae hawliau dynol wedi’u hysgrifennu mewn cytundebau rhyngwladol fel y Datganiad Cyffredinol o Hawliau Dynol (1948) a’r Confensiwn Ewropeaidd ar Hawliau Dynol (1950).

Mae’r Confensiwn yn disgrifio’r camau y mae’n rhaid i lywodraethau eu cymryd i sicrhau bod pobl anabl yn mwynhau eu hawliau dynol i:

· gydraddoldeb gerbron y gyfraith heb wahaniaethu
· gwneud eu penderfyniadau eu hunain
· sicrhau bod eu bywyd teuluol yn cael ei barchu
· rhyddid rhag cam-fanteisio, trais a chamdriniaeth
· addysg gynhwysol
· safon byw dda
· cymorth i gyfrannu at gymdeithas a byw yn y gymuned
· gwybodaeth ac amgylcheddau ffisegol hygyrch 
Mae’r hawliau hyn, a hawliau eraill nad ydynt yn cael eu rhestru yma, wedi’u cynnwys yn yr adran ‘Erthyglau’. Rydym yn esbonio beth mae’r hawliau hyn yn eu golygu yn Rhan 2.

Pam y cyflwynwyd y Confensiwn hwn?

Bu pobl anabl yn ymgyrchu am dros 20 mlynedd i gael eu confensiwn hawliau dynol eu hunain. Roedd llawer o bobl anabl a’u sefydliadau o bedwar ban byd yn rhan o’r gwaith o gytuno ar ei gynnwys.

Fel pawb arall yn y byd, mae hawliau dynol pobl anabl wedi’u cynnwys yn y Datganiad Cyffredinol o Hawliau Dynol ers 1948. Oherwydd hynny, nid yw’r Confensiwn yn rhoi hawliau dynol ‘newydd’ i bobl anabl. Fodd bynnag, cydnabuwyd bod angen cymryd camau i sicrhau bod hawliau ar bapur yn cael eu gwireddu mewn bywyd bob dydd. Mae gormod o rwystrau’n dal i olygu bod hawliau dynol pobl anabl yn cael eu camddefnyddio neu eu hesgeuluso.

Nod confensiwn anabledd oedd amlinellu’r camau y dylai pob gwlad yn y byd eu cymryd i ddileu’r rhwystrau hyn. Roedd llawer o wledydd – gan gynnwys y DU – yn cytuno y dylid llunio Confensiwn penodol i hyrwyddo urddas, cydraddoldeb a chynhwysiant go iawn i bobl anabl.
Cytunwyd ar destun y Confensiwn yn y Cenhedloedd Unedig ym mis Rhagfyr 2006. Llofnododd y DU y Confensiwn ar 30 Mawrth 2007, ac aeth ati i’w gadarnhau ar 8 Mehefin 2009.

Pan fo gwlad yn ‘llofnodi’ y Confensiwn, mae’n golygu ei bod yn cytuno â’r hyn y mae’r Confensiwn yn ei ddweud am hawliau dynol pobl anabl. 

Pan fo gwlad yn ‘cadarnhau’ y Confensiwn, mae’n cytuno i wneud yr hyn mae’r Confensiwn yn ei ddweud a gwneud newidiadau i sicrhau bod yr hawliau yn y Confensiwn yn cael eu parchu’n ymarferol.

Pam mae’r Confensiwn yn bwysig i bobl anabl ym Mhrydain?

1. Bydd y llywodraeth yn atebol trwy adroddiadau ar ei pherfformiad yn hyrwyddo hawliau pobl anabl gan Bwyllgor Anabledd y Cenhedloedd Unedig.

2. Dylai roi llais cryfach i bobl anabl mewn perthynas â’r polisïau sy’n effeithio ar eu bywydau. Disgwylir i’r llywodraeth gynnwys pobl anabl yn y cynlluniau i roi’r Confensiwn ar waith pan fo’n gwneud deddfau a pholisïau newydd sy’n effeithio ar bobl anabl, a phan fo’n ysgrifennu adroddiadau ar gyfer y Cenhedloedd Unedig ar sut mae’r DU yn cyflawni ei rhwymedigaethau o dan y Confensiwn.

3. Mae’n amlinellu safonau newydd ar sut dylai’r llywodraeth a chyrff cyhoeddus sicrhau bod hawliau dynol pobl anabl yn cael eu diogelu a’u hyrwyddo. Dyma’r cytundeb hawliau dynol cyntaf sy’n rhoi sylw manwl i bethau fel addysg gynhwysol neu’r hawl i fyw lle rydych chi’n dymuno byw.

4. Mae’n rhoi cyfrifoldebau eang ar y llywodraeth i gymryd camau ymarferol i gryfhau rheolaeth pobl anabl dros eu bywydau eu hunain a’u cyfranogiad llawn mewn cymdeithas.

5. Gallai arwain at amddiffyniad cryfach a llawnach rhag gwahaniaethu ar sail anabledd. Hwyrach y bydd angen i’r llywodraeth gymryd camau i gau bylchau yng nghyfraith y DU mewn perthynas â gwahaniaethu ar sail anabledd. 

6. Gellir ei ddefnyddio i ddehongli’r Ddeddf Hawliau Dynol ac, ochr yn ochr â’r Ddyletswydd Cydraddoldeb, i herio methiant i barchu hawliau dynol ac i weithio tuag at gydraddoldeb i bobl anabl.

7. Gall pobl anabl a’u sefydliadau ei ddefnyddio fel fframwaith i drafod a dylanwadu ar faterion lleol a chenedlaethol – er enghraifft, pan fo awdurdod lleol yn cynnig dod â gwasanaethau cymorth cymdeithasol hanfodol i ben, gan effeithio ar hawliau pobl anabl i fyw’n annibynnol.

8. Dylai helpu i hyrwyddo agweddau cadarnhaol tuag at bobl anabl gan fod gan y llywodraeth rwymedigaeth i godi ymwybyddiaeth a meithrin parch tuag at hawliau ac urddas pobl anabl, i fynd i’r afael â rhagfarn a chamdriniaeth tuag at bobl anabl ac i hyrwyddo ymwybyddiaeth o’r hyn y gall pobl anabl ei gyfrannu at gymdeithas.

Astudiaeth Achos: Y gwahaniaeth mae Confensiwn yn ei wneud
Y Confensiwn Hawliau Plant yng Nghymru
Yn 2004, mabwysiadodd Llywodraeth y Cynulliad Gonfensiwn y Cenhedloedd Unedig ar Hawliau’r Plentyn fel y sail ar gyfer ei pholisïau a’i rhaglenni ar gyfer plant yng Nghymru. Mae’r saith nod craidd mae Llywodraeth y Cynulliad wedi’u pennu ar gyfer plant yn deillio o Gonfensiwn y Cenhedloedd Unedig ar Hawliau’r Plentyn. Maent yn cwmpasu materion fel yr addysg a’r hyfforddiant gorau posibl, iechyd corfforol a meddyliol da a’r hawl sydd gan blant i sicrhau bod eu safbwyntiau’n cael eu hystyried.

Mae’r Gweinidog dros Blant yn cadeirio un o is-bwyllgorau’r Cabinet sy’n ceisio sicrhau bod y Confensiwn yn cael ei roi ar waith.
Mae ymrwymiad Llywodraeth y Cynulliad i’r Confensiwn Hawliau Plant yn darparu buddiannau go iawn i blant a phobl ifanc.
Er enghraifft, Llywodraeth y Cynulliad:

· oedd y llywodraeth gyntaf yn y DU i benodi Comisiynydd Hawliau Plant i weithredu fel hyrwyddwr ar gyfer hawliau plant 
· sefydlodd y Ddraig Ffynci – pasiodd y Cynulliad plant a phobl ifanc gyfraith newydd a oedd yn ei gwneud yn ofynnol i bob ysgol gael cyngor ysgol fel bod disgyblion yn gallu mynegi eu barn ar eu haddysg a’r ffordd mae eu hysgol yn cael ei rheoli 
· mae’n cyhoeddi Monitor Lles Plant a Phobl Ifanc sy’n mesur cynnydd ar fynd i’r afael â thlodi plant a mwynhad plant o’u hawliau o dan y Confensiwn, ac
· mae’n gweithio’n galed i gyfleu’r neges i rieni a chynhalwyr bod taro plant yn anghywir ac yn groes i’w hawliau dynol.

Hawliau pwy sy’n cael eu cydnabod gan y Confensiwn?

Mae’r Confensiwn yn sôn am hawliau dynol pobl anabl. Gall hyn olygu unigolyn â nam, salwch, anaf neu gyflwr iechyd ac sydd o bosibl yn wynebu rhwystrau i gael ei gynnwys mewn cymdeithas. Mae’n cynnwys pobl fyddar, pobl ag anableddau dysgu, pobl â nam ar y synhwyrau, pobl â namau corfforol, pobl â chyflyrau iechyd meddwl, pobl ag awtistiaeth, pobl ag epilepsi a phobl sy’n HIV positif. Mae’r Confensiwn yn dweud bod ‘unigolyn ag anabledd’ yn cynnwys pobl â namau tymor hir. Fodd bynnag, gallai hefyd gwmpasu pobl ag anableddau tymor byr. Mae gan oddeutu 11 miliwn o bobl anabl ym Mhrydain hawliau o dan y Confensiwn.
Mae’r Confensiwn yn seiliedig ar y ‘model cymdeithasol’ o anabledd. Mae’n cydnabod bod pobl â namau’n cael eu hallgáu gan rwystrau a grëir gan gymdeithas, ac felly’n cael eu hanalluogi gan wasanaethau anhygyrch, rhwystrau yn yr amgylchedd adeiledig neu ragfarn a stigma. Mae hefyd yn cydnabod bod y rhwystrau hyn yn newid dros amser i’r unigolyn.

Pa rwymedigaethau mae’r Confensiwn yn eu gosod ar y llywodraeth?

Pan fo llywodraeth yn cadarnhau’r Confensiwn, mae’n ymrwymo i gymryd camau ymarferol i wireddu hawliau. Dylai: 

· gymryd camau i sicrhau y gall pobl anabl fwynhau eu holl hawliau – er enghraifft, sicrhau bod pobl anabl yn cael eu diogelu’n llawn rhag pob math o wahaniaethu – gan gynnwys cymryd camau yn erbyn methu gwneud addasiadau rhesymol 
· edrych ar ddeddfau cyfredol a nodi pa newidiadau sydd angen eu gwneud 
· diddymu deddfau ac arferion sy’n gwahaniaethu yn erbyn pobl anabl 
· pasio deddfau newydd a llunio polisïau newydd yn ôl yr angen
· ystyried hawliau dynol pobl anabl ym mhopeth y mae’n ei wneud (mae pobl yn galw hyn yn ‘brif ffrydio’ – sicrhau ar ddechrau proses nad yw pobl anabl yn cael eu hallgáu)

· osgoi gwneud unrhyw beth sy’n torri ar hawliau pobl anabl o dan y Confensiwn 
· sicrhau bod gweithwyr proffesiynol sy’n gweithio gyda phobl anabl wedi derbyn hyfforddiant i ddeall sut i barchu eu hawliau 
· sicrhau bod y sector preifat ac unigolion yn parchu hawliau pobl anabl 
· hyrwyddo hygyrchedd, gan gynnwys datblygu safonau 
· sicrhau bod rhaglenni datblygu rhyngwladol yn mynd i’r afael â materion anabledd ac yn cynnwys pobl anabl, yn ogystal â gweithio gyda chyrff rhyngwladol eraill 
· casglu gwybodaeth ac ystadegau am rôl pobl anabl mewn cymdeithas fel y gall olrhain cynnydd a datblygu gwell polisïau.

Mae’r Confensiwn yn gosod rhwymedigaethau ar ‘Blaid y Wladwriaeth’: sef, yn achos Prydain, Llywodraeth y DU. Fodd bynnag, mae diogelu a hyrwyddo llawer o’r hawliau o dan y Confensiwn yn dibynnu ar gamau gan awdurdodau lleol a rhanbarthol a chyrff cenedlaethol eraill. Felly, dylai Llywodraeth y DU gymryd camau i sicrhau bod yr awdurdodau hyn (er enghraifft, byrddau iechyd lleol, cynghorau lleol, arolygiaethau, yr heddlu) yn gwneud popeth sydd ei angen i roi’r Confensiwn ar waith. Bydd angen i Lywodraeth y Cynulliad a Llywodraeth yr Alban sicrhau bod camau o’r fath yn cael eu cymryd yng Nghymru a’r Alban mewn meysydd lle mae’r cyfrifoldeb dros ddarparu deddfwriaeth, gwasanaethau neu gyfranogiad wedi’i ddatganoli. 

Os bydd y llywodraeth yn methu cymryd y camau hyn, hwyrach y bydd yn torri ar y Confensiwn. Yn Rhan 3, rydym yn esbonio sut gallwch chi fynd i’r afael â hyn a sut gallwch chi ddefnyddio’r Confensiwn mewn perthynas â chyrff cyhoeddus eraill ac unrhyw un sy’n darparu gwasanaethau cyhoeddus ar eu rhan. 

Dylid nodi bod gan y Confensiwn wahanol fathau o hawliau. Mae rhai hawliau’n rhoi hyblygrwydd i’r llywodraeth, ond nid felly hawliau eraill. Er enghraifft, ni chaniateir lladd neu arteithio unigolyn o dan unrhyw amgylchiadau. Gall hawliau eraill gael eu cyfyngu mewn rhai sefyllfaoedd, ac mae’n rhaid eu nodi yn y gyfraith, er enghraifft, mae gan bobl yr hawl i ryddid, ond gallant gael eu hanfon i’r carchar oherwydd trosedd sydd wedi’i hysgrifennu yn y gyfraith. 

Mae llawer o’r hawliau yn y Confensiwn yn ei gwneud yn ofynnol i’r llywodraeth gymryd camau rhagweithiol. Fodd bynnag, mae’r Confensiwn yn cydnabod efallai na fydd llawer o wledydd yn gallu cymryd camau i wireddu rhai o’r hawliau ar gyfer pob unigolyn anabl yn syth. Dylai’r llywodraeth geisio gwneud popeth yn ei phŵer a defnyddio’r holl adnoddau sydd ar gael i sicrhau bod pobl anabl yn mwynhau eu hawliau dynol cyn gynted â phosibl. Yn aml, gelwir hyn yn ‘sylweddoliad cynyddol’. Mae’n debygol y bydd y Cenhedloedd Unedig yn disgwyl i wlad gymharol gyfoethog fel Prydain, sydd eisoes â llawer o’r sylfeini yn eu lle, berfformio’n well na gwlad sy’n datblygu. 

Wrth weithio ar welliannau i hawliau, dylai llywodraethau: 

· osgoi cymryd camau a fydd yn golygu na all pobl anabl fwynhau eu hawliau dynol, a 

· sicrhau bod pawb yn derbyn y cymorth sydd ei angen arnynt o ran bwyd a chysgod, a lefelau sylfaenol o ofal iechyd ac addysg.

Mar Rhan 3 yn esbonio sut gallwch chi ddefnyddio’r Confensiwn.

Cymalau cadw
Pan gadarnhaodd Llywodraeth y DU y Confensiwn, nododd ei chymalau cadw mewn perthynas â nifer o Erthyglau ac un datganiad deongliadol. Ystyr cymal cadw yw datganiad sy’n nodi na fydd y llywodraeth yn cymryd camau ar fater penodol. Mae datganiad deongliadol yn amlinellu dealltwriaeth y llywodraeth o ystyr Erthygl benodol ac yn cytuno i’w chadarnhau ar yr amod y caiff ei dehongli fel hyn.

Trafodir y cymalau cadw a’r datganiad deongliadol yn Rhan 2, o dan yr hawl i wneud eich penderfyniadau eich hun (Erthygl 12), rhyddid symudiad a chenedligrwydd (Erthygl 18), hawl i addysg (Erthygl 24), a hawl i weithio (Erthygl 27). 

Mae’r Comisiwn Cydraddoldeb a Hawliau Dynol, Comisiwn Hawliau Dynol yr Alban, Comisiwn Cydraddoldeb Gogledd Iwerddon a Chomisiwn Hawliau Dynol Gogledd Iwerddon o’r farn bod y cymalau cadw a’r datganiad a gyflwynwyd gan Lywodraeth y DU yn ddiangen neu’n annilys ac y dylid eu tynnu’n ôl.

Sut mae’r Confensiwn yn berthnasol i’n deddfau domestig, yn enwedig y Ddeddf Hawliau Dynol a’r Ddyletswydd Cydraddoldeb?

Mae angen i Lywodraeth y DU sicrhau bod y deddfau sydd gennym yma yn bodloni gofynion y Confensiwn, fel arall, dylai newid y deddfau. Mae yna sawl ffordd y gallwch chi sicrhau bod y llywodraeth yn atebol os nad yw ein deddfau neu eu dulliau o’u gweithredu’n bodloni gofynion y Confensiwn. Gallwch ddysgu mwy am hyn yn Rhan 3.
Os bydd unigolyn anabl o’r farn bod ei hawliau o dan y Confensiwn wedi’u torri, ni all fynd â’r llywodraeth nac unrhyw gorff cyhoeddus arall i’r llys gan nad yw’r Confensiwn yn rhan uniongyrchol o’n cyfraith ddomestig. Fodd bynnag, gall y Confensiwn fod yn allweddol pan fo achosion yn cael eu cyflwyno gerbron llys mewn perthynas â’r Ddeddf Hawliau Dynol, deddfwriaeth gwahaniaethu ar sail anabledd ac, yn enwedig, y Ddyletswydd Cydraddoldeb.

Cyfraith a basiwyd yn y DU ym 1998 sy’n dweud bod rhaid i awdurdodau cyhoeddus barchu hawliau dynol pawb ym Mhrydain a Gogledd Iwerddon yw’r Ddeddf Hawliau Dynol. Mae’r hawliau y mae’r Ddeddf hon yn eu diogelu’n seiliedig ar gytundeb, sef y Confensiwn Ewropeaidd ar Hawliau Dynol. Mae’r cytundeb hwnnw’n cynnwys rhai o’r un hawliau â’r Confensiwn anabledd, er enghraifft yr hawl i fyw a’r hawl i achos teg. Fodd bynnag, mae’r Confensiwn anabledd hefyd yn cynnwys amrywiaeth ehangach o hawliau, yn enwedig hawliau sy’n cwmpasu materion cymdeithasol, diwylliannol ac economaidd fel yr hawl i dai a’r hawl i weithio.

Mae’r Confensiwn anabledd yn rhoi amlinelliad manylach o’r camau y mae’n rhaid i’r llywodraeth eu cymryd i sicrhau bod hawliau dynol pobl anabl yn cael eu diogelu a’u hyrwyddo. Er enghraifft, mae Erthygl 8 o’r Ddeddf Hawliau Dynol yn diogelu hawl pobl i fywyd preifat a theuluol, gan gynnwys yr hawl i wneud penderfyniadau am eu bywydau eu hunain ac i gymryd rhan yn y gymuned. Mae Erthygl 19 o’r Confensiwn anabledd yn amlinellu rhai o’r camau y mae’n rhaid i’r llywodraeth eu cymryd i sicrhau bod pobl anabl yn mwynhau’r hawl hon, er enghraifft, trwy sicrhau bod gan bobl anabl ddewis cyfartal i benderfynu lle a chyda phwy maent yn byw, a’u bod yn derbyn y cymorth sydd ei angen arnynt i fyw’n annibynnol yn y gymuned.

· Nawr, pan mae awdurdodau cyhoeddus yn ystyried sut gallant gefnogi hawliau dynol, dylent hefyd edrych ar y Confensiwn. Er na allwch chi gyflwyno achos yn uniongyrchol gerbron llysoedd y DU o dan y Confensiwn, gellir defnyddio’r Confensiwn anabledd fel offeryn deongliadol mewn perthynas â’r Ddeddf Hawliau Dynol. Wrth ddehongli’r Ddeddf Hawliau Dynol, dylai llysoedd ystyried cyfraith ryngwladol, ynghyd â phenderfyniadau Llys Hawliau Dynol Ewrop. Yn 2009, cyfeiriodd Llys Hawliau Dynol Ewrop at y Confensiwn mewn penderfyniad ynglŷn ag a oedd pobl anabl yn cael eu trin yn annheg. Enw llawn yr achos hwn yw Glor v Switzerland (Cais rhif 13444/04, dyfarniad ar 30 Ebrill 2009).(1)
Yn ôl deddfwriaeth gwahaniaethu ar sail anabledd, dylai pobl anabl fod yn rhydd o wahaniaethu ac aflonyddu ac mae’n rhaid i gyflogwyr, sefydliadau addysg a darparwyr gwasanaethau ym Mhrydain wneud addasiadau rhesymol i sicrhau y gall pobl anabl gael mynediad i’w gwasanaethau a chymryd rhan lawn. Gallai’r Confensiwn gael ei ddefnyddio i ddehongli rhai syniadau, er enghraifft, gallai helpu i ddehongli ystyr ‘addasiad rhesymol’ mewn achosion a fyddai’n atgyfnerthu ei ddiben o ddileu rhwystrau tuag at gyfranogiad llawn. 

Mae deddfwriaeth cydraddoldeb hefyd yn rhoi dyletswydd ar awdurdodau cyhoeddus i hyrwyddo cydraddoldeb i bobl anabl ym mhopeth a wnânt . Ysgrifennwyd y canllaw hwn ym mis Mai 2010. Enw’r ddyletswydd ar hyn o bryd yw’r Ddyletswydd Cydraddoldeb i Bobl Anabl (o Ddeddf Gwahaniaethu ar sail Anabledd 1995, fel y’i diwygiwyd). Cyn hir, enw’r ddyletswydd fydd Dyletswydd Cydraddoldeb y Sector Cyhoeddus (o Ddeddf Cydraddoldeb 2010) a fydd hefyd yn cwmpasu cydraddoldeb mewn perthynas ag oedran, cyfeiriadedd rhywiol, rhyw, hil, crefydd a chred, beichiogrwydd a mamolaeth a newid rhyw. Credwn y bydd y ddyletswydd yn newid ei henw i Ddyletswydd Cydraddoldeb y Sector Cyhoeddus ym mis Ebrill 2011, er nad yw’r llywodraeth wedi penderfynu ar y dyddiad terfynol hyd yma. Os nad ydych chi’n siŵr, cysylltwch â’r Comisiwn Cydraddoldeb a Hawliau Dynol. Yn y canllaw hwn, byddwn yn defnyddio ‘Dyletswydd Cydraddoldeb’.
Os nad yw awdurdodau cyhoeddus yn bodloni eu Dyletswydd Cydraddoldeb, gall y Comisiwn Cydraddoldeb a Hawliau Dynol gymryd camau cyfreithiol i sicrhau eu bod yn gwneud hynny, neu gall pobl anabl eu herio yn y llys (trwy ‘adolygiad barnwrol’). Bydd awdurdodau cyhoeddus yn cael cymorth i fodloni’r Ddyletswydd Cydraddoldeb os byddant yn defnyddio’r safonau a amlinellir yn y Confensiwn.

Gellir hefyd defnyddio’r Confensiwn anabledd fel offeryn deongliadol mewn perthynas ag achosion cyfreithiol yn ymwneud â gwahaniaethu ar sail anabledd.
Mae yna lawer o ddeddfau eraill ym Mhrydain sydd eisoes yn cefnogi hawliau dynol pobl anabl, er enghraifft, y Ddeddf Cleifion Cronig a Phersonau Anabl a’r Ddeddf Galluedd Meddyliol. Mae angen i’r deddfau hyn, a’r ffordd y mae awdurdodau cyhoeddus yn eu rhoi ar waith, gael eu mesur yn erbyn gofynion y Confensiwn.

Gallai defnyddio’r Confensiwn, ynghyd â’r Ddeddf Hawliau Dynol a deddfwriaeth cydraddoldeb mewn achosion cyfreithiol ac eiriolaeth, helpu i gryfhau hawliau pobl anabl.

Pwy sy’n gyfrifol am roi’r Confensiwn ar waith?

Llywodraeth y DU, mewn partneriaeth â gweinyddiaethau datganoledig Cymru, yr Alban a Gogledd Iwerddon, sy’n gyfrifol am sicrhau bod y Confensiwn yn cael ei roi ar waith.
Mae’r Confensiwn yn ei gwneud yn ofynnol i bob llywodraeth greu ‘canolbwynt a mecanwaith cydgysylltu’ i helpu i sicrhau bod hyn yn digwydd. Ar hyn o bryd, y Swyddfa dros Faterion Pobl Anabl (ODI) yw canolbwynt a mecanwaith cydgysylltu Llywodraeth y DU. Bydd yn cydgysylltu camau gweithredu ar draws gwahanol adrannau’r llywodraeth yn y DU a’r gweinyddiaethau datganoledig i roi’r Confensiwn ar waith. 

Gan fod Cymru a’r Alban yn penderfynu ar lawer o’u cyfreithiau a’u polisïau eu hunain (‘materion datganoledig’ – er enghraifft, ar iechyd, gofal cymdeithasol ac addysg), bydd Llywodraeth y Cynulliad a Llywodraeth yr Alban yn gweithio ar eu cynlluniau eu hunain i roi’r Confensiwn ar waith yn y meysydd hynny. Bydd yr ODI yn gweithio’n agos gyda’r llywodraethau datganoledig yng Nghymru a’r Alban.

Pa rôl sydd gan y Comisiwn Cydraddoldeb a Hawliau Dynol a Chomisiwn Hawliau Dynol yr Alban?

Mae’r Confensiwn yn ei gwneud yn ofynnol i bob llywodraeth roi fframwaith ar waith i hyrwyddo, diogelu a monitro gweithredu’r Confensiwn. Yn ddelfrydol, bydd y fframwaith hwn yn cynnwys o leiaf un ‘sefydliad hawliau dynol cenedlaethol’ sy’n gallu dangos annibyniaeth. Mae’r Comisiwn Cydraddoldeb a Hawliau Dynol a Chomisiwn Hawliau Dynol yr Alban yn sefydliadau hawliau dynol cenedlaethol.

Bydd y ddau gomisiwn yn monitro’r cynnydd sy’n cael ei wneud gan lywodraethau Prydain o ran rhoi’r Comisiwn ar waith ac yn adrodd ar y cynnydd hwnnw i’r Cenhedloedd Unedig. Byddant yn darparu cyngor a gwybodaeth i bobl anabl ac awdurdodau cyhoeddus. Maent hefyd yn prif ffrydio’r Confensiwn i’w gwaith – er enghraifft, wrth orfodi’r gyfraith neu ddylanwadu ar bolisi’r llywodraeth.

Pa rôl sydd gan bobl anabl a’u sefydliadau?

Yn ôl y Confensiwn, mae’n rhaid i ‘gymdeithas sifil’ a phobl anabl a’u sefydliadau weithio gyda’i gilydd i fonitro pa mor dda mae’r Confensiwn yn cael ei roi ar waith. Pan mae llywodraethau’n monitro cynnydd, mae’n rhaid iddynt sicrhau bod pobl anabl yn cymryd rhan lawn yn y broses honno.

Ystyr ‘cymdeithas sifil’ yw unigolion a sefydliadau nad ydynt yn rhan o lywodraeth. Mae hyn yn cynnwys:
· y bobl hynny sy’n cael eu heffeithio’n uniongyrchol gan droseddau hawliau dynol 
· sefydliadau gwirfoddol sy’n gweithio gyda nhw, gan gynnwys Canolfannau Byw’n Annibynnol, grwpiau hunan-eiriolaeth, grwpiau mynediad, cymdeithasau anabledd lleol 
· sefydliadau gwirfoddol eraill fel grwpiau ffydd, grwpiau ieuenctid, grwpiau pobl hŷn, grwpiau menywod a grwpiau pobl lesbiaidd, hoyw a deurywiol
· rhieni plant anabl a theuluoedd pobl anabl
· sefydliadau hawliau dynol
· undebau llafur, a

· grwpiau proffesiynol.

Dylai grwpiau anabledd ddefnyddio’r Confensiwn fel offeryn trafod, ar gyfer eiriolaeth, ac i lywio’ch dadleuon mewn achosion cyfreithiol. Mae ysgrifennu adroddiadau ‘cysgod’ yn ffordd dda o ddylanwadu ar y broses monitro a gweithredu, gan alluogi pobl anabl a’u sefydliadau i fynegi eu barn am yr hyn y mae’r llywodraeth yn ei wneud (neu beidio) i barchu, diogelu a hyrwyddo’r hawliau o dan y Confensiwn. Gall unrhyw un wneud hyn. Mae gwybodaeth am sut i wneud yr adroddiadau hyn yn Rhan 3.
Rôl y Cenhedloedd Unedig
Mae’r Cenhedloedd Unedig wedi sefydlu pwyllgor o arbenigwyr ar hawliau anabledd i fonitro beth mae pob gwlad sydd wedi cadarnhau’r Confensiwn yn ei wneud i’w roi ar waith. Ei deitl go iawn yw’r ‘Pwyllgor ar Hawliau Pobl ag Anableddau’ ond, yn y canllaw hwn, byddwn yn cyfeirio ato fel Pwyllgor Anabledd y Cenhedloedd Unedig. Yn 2010, roedd ganddo 12 o aelodau, gyda naw ohonynt yn bobl anabl.

Mae Pwyllgor Anabledd y Cenhedloedd Unedig:

· yn gallu gwneud Argymhellion Cyffredinol/Sylwadau Cyffredinol ar sut dylid dehongli hawliau penodol yn y Confensiwn, er enghraifft, pa gamau y byddai’n disgwyl i Bleidiau’r Wladwriaeth eu cymryd
· yn monitro i ba raddau mae Pleidiau’r Wladwriaeth yn cydymffurfio â’r Confensiwn, ac yn gallu gwneud argymhellion ar beth arall y dylai’r llywodraeth ei wneud i ddarparu hawliau dynol pobl anabl. Mae’n rhaid i Lywodraeth y DU gyflwyno ei hadroddiad cyntaf i Bwyllgor Anabledd y Cenhedloedd Unedig ym mis Mehefin 2011.

Mae rhai o bwerau Pwyllgor Anabledd y Cenhedloedd Unedig yn deillio o ail gytundeb sy’n gysylltiedig â’r Confensiwn, sef y ‘Protocol Dewisol’. Mae Llywodraeth y DU wedi cadarnhau hwn hefyd.

Gallwch ddarllen mwy am waith Pwyllgor Anabledd y Cenhedloedd Unedig yn Rhan 3.

Rhan 2 Gwybod eich hawliau
Mae’r Rhan hon yn sôn am:

Egwyddorion allweddol y dylai’r llywodraeth eu mabwysiadu a’u defnyddio ar gyfer ei pholisïau a’i harferion.
Eich hawliau o dan y Confensiwn
· beth mae’n ei ddweud?

· enghreifftiau o sut y gellid ei ddefnyddio.

Os ydych chi’n credu bod eich hawliau dynol wedi’u torri neu y dylai corff cyhoeddus, er enghraifft, eich cyngor, gwasanaeth iechyd neu lywodraeth, wneud mwy i ddiogelu’ch hawliau, dylech ystyried yr holl hawliau a all fod yn berthnasol i’ch sefyllfa. Yn aml, bydd mwy nag un hawl yn berthnasol.

Gan fod y Confensiwn yn newydd o hyd, nid yw wedi cael ei ddefnyddio rhyw lawer eto. Felly, ni allwn roi enghreifftiau bywyd go iawn. Wrth i’r Confensiwn gael ei ddefnyddio’n amlach, byddwn yn dysgu mwy am yr hyn mae’n ei olygu’n ymarferol. Lle’n bosibl, rydym wedi defnyddio enghreifftiau i helpu i esbonio beth y gallai pob Erthygl ei olygu’n ymarferol. Mae rhai o’r Erthyglau yn y Confensiwn yn cynnwys camau mwy trylwyr y gall llywodraethau eu cymryd neu faterion mwy cymhleth. Felly, rydym wedi cynnwys mwy o esboniadau ac enghreifftiau ar gyfer rhai o’r Erthyglau.

Gwelwch fod rhai o erthyglau’r Confensiwn yn eang iawn, er enghraifft, Erthygl 5 (sy’n sôn am gydraddoldeb a pheidio â gwahaniaethu), a bod rhai’n gorgyffwrdd, er enghraifft, Erthygl 15 (sy’n sôn am ryddid rhag artaith a thriniaeth ddiraddiol) ac 16 (sy’n sôn am gam-fanteisio a chamdriniaeth).
Egwyddorion allweddol y dylai’r llywodraeth eu mabwysiadu a’u defnyddio ar gyfer ei pholisïau a’i harferion 
Mae’r Confensiwn yn amlinellu rhai egwyddorion allweddol y dylai llywodraethau a chyrff cyhoeddus eu hystyried wrth gyflawni eu gwaith. Ar y cyfan, dylai awdurdodau cyhoeddus ddilyn yr egwyddorion hyn. Dylent hefyd nodi’r hyn y gallant ei wneud i’w hyrwyddo’n gadarnhaol. Mae’r egwyddorion hyn fel a ganlyn:

· Parch. Mae pob unigolyn yn gyfartal ac yn haeddu cael ei drin ag urddas a pharch. Mae gan bobl anabl hawl i ddewis sut i fyw eu bywydau eu hunain a’r rhyddid i wneud eu dewisiadau eu hunain. Mae’n rhaid parchu’r hawliau hyn.
· Peidio â gwahaniaethu. Ni ddylai pobl anabl gael eu trin yn waeth nag eraill, gael eu hallgáu neu gael gwrthod mynediad i wasanaethau, addysg, gwaith neu fywyd cymdeithasol ar sail eu hanabledd.

· Cyfranogiad a chynhwysiant. Mae’n rhaid cefnogi cyfranogiad a chynhwysiant llawn ac effeithiol pobl anabl mewn cymdeithas.

· Parch tuag at wahaniaeth a derbyn pobl anabl fel rhan o amrywiaeth a dynoliaeth.

· Cyfle cyfartal. Cymryd camau cadarnhaol i sicrhau bod rhwystrau’n cael eu dileu.
· Hygyrchedd. Sicrhau y gall pobl anabl gael yr un mynediad i adeiladau, tai, gwasanaethau, gwybodaeth, hamdden (a materion eraill a restrir yn y Confensiwn) â phobl nad ydynt yn anabl.

· Cydraddoldeb rhwng dynion a menywod.

· Parch tuag at blant anabl wrth iddynt dyfu i fyny.
Hawliau o dan Gonfensiwn y Cenhedloedd Unedig ar Hawliau Pobl ag Anableddau
Erthygl 5 Cydraddoldeb a pheidio â gwahaniaethu
Erthygl 6 Menywod ag anableddau
Erthygl 7 Plant ag anableddau
Erthygl 8 Codi ymwybyddiaeth
Erthygl 9 Hygyrchedd
Erthygl 10 Hawl i fyw
Erthygl 11 Sefyllfaoedd risg ac argyfyngau dyngarol
Erthygl 12 Cydnabyddiaeth gyfartal gerbron y gyfraith
Erthygl 13 Mynediad i gyfiawnder
Erthygl 14 Rhyddid a diogelwch unigolyn
Erthygl 15 Rhyddid rhag artaith neu driniaeth neu gosb greulon, annynol neu ddiraddiol 
Erthygl 16 Rhyddid rhag camfanteisio, trais a chamdriniaeth
Erthygl 17 Diogelu uniondeb yr unigolyn
Erthygl 18 Rhyddid symudiad a chenedligrwydd 
Erthygl 19 Byw’n annibynnol a chynhwysiant yn y gymuned
Erthygl 20 Symudedd personol
Erthygl 21 Rhyddid mynegiant a barn, a mynediad i wybodaeth
Erthygl 22 Parch tuag at breifatrwydd
Erthygl 23 Parch tuag at y cartref a’r teulu
Erthygl 24 Addysg
Erthygl 25 Iechyd
Erthygl 26 Sefydlu ac adsefydlu
Erthygl 27 Gwaith a chyflogaeth
Erthygl 28 Safon ddigonol o fywyd a diogelwch cymdeithasol 
Erthygl 29 Cyfranogiad mewn bywyd gwleidyddol a chyhoeddus 
Erthygl 30 Cyfranogiad mewn bywyd diwylliannol, hamdden a chwaraeon 
Cydraddoldeb a pheidio â gwahaniaethu
Yn ôl Erthygl 5:

· Mae pawb yn gyfartal gerbron y gyfraith.

· Dylai llywodraethau wahardd pob math o wahaniaethu ar sail anabledd a sicrhau amddiffyniad effeithiol rhag gwahaniaethu ar sail anabledd.

· Dylai llywodraethau sicrhau bod addasiadau rhesymol yn cael eu gwneud ar gyfer pobl anabl.

· Yn aml, mae angen mesurau penodol i sicrhau cydraddoldeb i bobl anabl yn ymarferol, ac fe’u caniateir o dan y Confensiwn.

Beth mae hyn yn ei olygu?

Mae’r gyfraith gyfredol ar wahaniaethu ar sail anabledd yn diogelu pobl anabl rhag y rhan fwyaf o fathau o wahaniaethu. Mae hefyd yn rhoi hawl i bobl anabl i addasiadau rhesymol, ac mae’n caniatáu i gyflogwyr a darparwyr gwasanaethau drin pobl anabl yn fwy ffafriol na phobl nad ydynt yn anabl (er enghraifft, cadw mannau parcio y tu allan i swyddfa ar gyfer gweithwyr cyflogedig anabl) gan fod angen gwneud hyn yn aml i ddarparu cydraddoldeb yn ymarferol. Mae’r Ddeddf Hawliau Dynol hefyd yn darparu amddiffyniad pwysig rhag gwahaniaethu mewn perthynas â mwynhau’r hawliau a amlinellir, fel na wahaniaethir yn erbyn pobl anabl yn y ffordd mae’r hawl i barch tuag at fywyd teuluol yn cael ei diogelu. 

Fodd bynnag, mae’r Confensiwn yn ehangach na’r gyfraith gyfredol ar wahaniaethu ym Mhrydain. Er enghraifft, yng nghyfraith Prydain, ychydig iawn o amddiffyniad sydd gan wirfoddolwyr. Nid yw teithio yn yr awyr ac ar draws dŵr yn cael ei gwmpasu’n llawn chwaith, ac nid oes gan gynhyrchwyr ddyletswyddau gorfodadwy i sicrhau bod eu cynhyrchion yn hygyrch. Hefyd, mae gan y gyfraith ar wahaniaethu ar sail anabledd ddiffiniad mwy caeth o unigolyn anabl, a hwyrach y gall y Confensiwn ddiogelu pobl hefyd, er enghraifft, gyda chyflwr iechyd meddwl difrifol sy’n para llai na 12 mis.

Yn aml, gallwch ddefnyddio’r hawl hon, ynghyd â hawliau eraill yn y Confensiwn, fel yn yr enghraifft isod sy’n sôn am Erthygl 30 sy’n amlinellu’r hawl i gymryd rhan mewn gweithgareddau hamdden. 

Enghraifft: Cydraddoldeb a chyfranogiad mewn hamdden
Mae awdurdod lleol yn penderfynu cau maes parcio sy’n darparu mynediad hawdd i draeth, sy’n golygu bod rhaid i ymwelwyr barcio ymhellach a defnyddio llwybr serth i gyrraedd y traeth. Mae hyn yn golygu na all pobl â nam ar eu symudedd a’u teulu/ffrindiau ymweld â’r traeth hwnnw mwyach. Mae hwn yn gam yn ôl ac mae’n rhoi pobl anabl dan anfantais o gymharu â phobl eraill. Gallai pobl anabl amlygu Erthyglau 5 a 30 mewn trafodaethau neu wrth gyflwyno achos yn erbyn yr awdurdod lleol mewn sefyllfa o’r fath.

Amddiffyniad ar gyfer grwpiau penodol o bobl anabl 
Menywod anabl
Yn ôl Erthygl 6:

· Dylai llywodraethau gydnabod bod menywod a merched anabl yn wynebu gwahaniaethu lluosog (triniaeth waeth oherwydd eu rhyw a’u nam).

· Dylai llywodraethau sicrhau y gall pobl anabl fwynhau eu hawliau dynol yn llawn a dylent wneud popeth o fewn eu gallu i roi grym i fenywod anabl.

Beth mae hyn yn ei olygu?

Mae hyn yn golygu bod rhaid i lywodraethau gymryd camau ar gyfer menywod anabl yn benodol – yn hytrach nag ystyried ‘menywod’ fel un grŵp, a ‘phobl anabl’ fel grŵp arall.
Mae hyn yn eich helpu i dynnu sylw at faterion sy’n effeithio ar fenywod anabl yn arbennig, gan annog y llywodraeth i fynd i’r afael â’r materion hyn. Er enghraifft, mae menywod anabl ddwywaith yn fwy tebygol o ddioddef trais domestig ac, yn aml, mynediad cyfyngedig sydd ganddynt i wasanaethau cymorth.

Mae yna gonfensiwn rhyngwladol pwysig arall ar gyfer menywod anabl – y Confensiwn i Ddileu Pob Math o Wahaniaethu yn erbyn Menywod (CEDAW).

Plant anabl
Yn ôl Erthygl 7:

· Dylai llywodraethau wneud popeth o fewn eu gallu i sicrhau bod plant anabl yn mwynhau eu hawliau dynol ar yr un amodau â phlant nad ydynt yn anabl.

· Dylai unrhyw benderfyniadau a wneir fod er lles y plant anabl dan sylw.

· Dylai llywodraethau sicrhau:
· bod plant anabl yn cael eu cefnogi i fynegi eu barn, a 
· eu bod yn gwrando ar farn plant anabl ac yn eu hystyried o ddifrif.

Beth mae hyn yn ei olygu?

Mae hyn yn ei gwneud yn glir bod gan blant anabl hawliau dynol llawn hefyd, ac y dylai llywodraethau gymryd camau rhagweithiol fel y gall plant anabl fwynhau eu hawliau dynol a chyrraedd eu potensial llawn mewn addysg ac yn y gymuned.
Mae hefyd yn dweud y dylai llywodraethau ystyried oedran y plentyn yn ei hawl i fynegi ei farn.

Mae yna gonfensiwn rhyngwladol pwysig arall ar gyfer plant anabl ym Mhrydain – y Confensiwn ar Hawliau’r Plentyn.

Enghraifft: Oedran y plentyn
Mae awdurdod tai yn asesu anghenion teulu â phlentyn anabl ar gyfer tŷ mwy o faint. Hoffai’r plentyn anabl gael ei ystafell wely ei hun, yn hytrach na gorfod rhannu gyda’i chwaer. Pe bai’r plentyn yn 6 oed, byddai’r cais yn cael llai o sylw na phe bai’r plentyn yn 13 oed – er y dylai’r awdurdod tai bob amser weithredu er lles y plentyn. Felly, os oes yna resymau’n ymwneud ag anabledd pam na ddylai’r plentyn 6 oed gael ei ystafell wely ei hun, dylai’r awdurdod tai ystyried y rhesymau hynny hefyd..
Beth am grwpiau eraill o bobl anabl?

Mae’r Confensiwn yn diogelu menywod anabl a phlant anabl yn bennaf. Fodd bynnag, mae’r Confensiwn hefyd yn siarad am sut mae’n rhaid i lywodraethau gydnabod yr amrywiaeth ymysg pobl anabl.
Enghraifft: Sut y gellid defnyddio’r Confensiwn i ddiogelu pobl anabl sydd hefyd yn perthyn i grŵp arall 
Mae teulu o Sipsiwn yn cynnwys menyw hŷn ag anableddau dysgu difrifol. Prin iawn yw ei synnwyr o berygl ac mae hi’n rhedeg i ffwrdd yn aml. Mae cartref symudol y teulu mewn cae, yn ddigon pell o’r ffordd fawr. Fodd bynnag, mae’r cyngor yn dweud nad oes gan y teulu ganiatâd i leoli eu cartref symudol mewn cae, ac fe’u gorfodir i symud i faes parcio yn ymyl ffordd brysur. Mae hon yn sefyllfa beryglus i’r fenyw hŷn. Mewn trafodaethau neu achos yn erbyn y cyngor, gallai’r teulu ddefnyddio’r hawl i fyw (Erthygl 10), rhyddid symudiad (Erthygl 18), a pharch tuag at gartref a’r teulu (Erthygl 23) yn y Confensiwn i ddadlau y dylai’r cyngor ddarparu ateb sy’n ystyriol o anghenion y fenyw hŷn a’i theulu.
Codi ymwybyddiaeth
Yn ôl Erthygl 8:

· Dylai llywodraethau fynd ati i gymryd camau effeithiol a phriodol i:
· godi ymwybyddiaeth ledled cymdeithas, gan gynnwys ar lefel teulu, ac annog parch tuag at bobl anabl 
· dileu rhagfarn a chamdriniaeth yn erbyn pobl anabl 
· codi ymwybyddiaeth o werth y cyfraniad mae pobl anabl yn ei wneud at gymdeithas.

Mae’r camau hyn yn cynnwys – ond heb fod yn gyfyngedig i – ymgyrchoedd ymwybyddiaeth gyhoeddus, meithrin agweddau cadarnhaol mewn addysg, dylanwadu ar sut y portreadir pobl anabl yn y cyfryngau a hyrwyddo hyfforddiant cydraddoldeb i bobl anabl, gan gynnwys ymwybyddiaeth o hawliau cyfreithiol pobl anabl.

Beth mae hyn yn ei olygu?

Dim ond os bydd cymdeithas yn newid ei hagwedd tuag at bobl anabl a’i disgwyliadau ohonynt y gall pobl anabl fwynhau hawliau dynol llawn. Ni fydd hyn yn digwydd ar ei ben ei hun. Mae Erthygl 8 yn amlygu pedwar cam pwysig y dylai llywodraethau a chyrff cyhoeddus eraill eu cymryd i sicrhau newid diwylliannol, gan gynnwys yr angen i hyrwyddo hyfforddiant cydraddoldeb i bobl anabl.

Gallwch ddefnyddio’r Erthygl hon i hyrwyddo hyfforddiant cydraddoldeb i bobl anabl ar gyfer llunwyr polisi a phobl sy’n gwneud penderfyniadau (lleol a chenedlaethol) fel eu bod yn gwybod sut i barchu, diogelu a hyrwyddo hawliau dynol pobl anabl fel y gall pobl anabl gyrraedd eu potensial mewn cymdeithas a bod eu cyfraniadau’n cael eu gwerthfawrogi.

Enghraifft: Yr angen am hyfforddiant ymwybyddiaeth o bobl anabl a’u hawliau 
Mae’n bwysig iawn bod meddygon a gweithwyr meddygol proffesiynol eraill yn ymwybodol o hawliau pobl anabl o dan y Confensiwn. Er enghraifft, os byddant yn rhoi gorchymyn ‘Peidiwch â Dadebru’ ar gofnodion meddygol pobl anabl heb eu caniatâd, gall hyn dorri ar eu hawl i fyw. Hefyd, ni ddylai meddygon wneud rhagdybiaethau ynglŷn ag ansawdd bywyd pobl anabl.

Hygyrchedd
Yn ôl Erthygl 9:

· Er mwyn galluogi pobl anabl i fyw’n annibynnol a chymryd rhan ym mhob agwedd ar fywyd, dylai llywodraeth gymryd camau i sicrhau hygyrchedd fel bod pobl anabl yn gallu mwynhau’r un mynediad i wasanaethau â phobl nad ydynt yn anabl. Mae hyn yn cynnwys cymryd camau mewn perthynas â’r amgylchedd adeiledig, trafnidiaeth, gwasanaethau neu gyfleusterau cyhoeddus, tai, gwasanaethau gwybodaeth a chyfathrebu a gwasanaethau brys.

· Dylai llywodraethau gymryd camau i:
· ddatblygu a monitro canllawiau a safonau mynediad gofynnol ar gyfer gwasanaethau a chyfleusterau cyhoeddus 
· gofalu bod y sector preifat yn sicrhau bod gwasanaethau i aelodau’r cyhoedd yn hygyrch 
· darparu hyfforddiant hygyrchedd
· sicrhau bod arwyddion mewn adeiladau cyhoeddus yn hawdd eu darllen ac mewn Braille

· sicrhau bod mwy o gymorth a chyfieithwyr iaith arwyddion ar gael i gefnogi mynediad i adeiladau a chyfleusterau cyhoeddus 
· hyrwyddo gwybodaeth hygyrch a mynediad i Dechnoleg Gwybodaeth a Chyfathrebu (er enghraifft, cyfrifiaduron a’r rhyngrwyd) ar gyfer pobl anabl
· hyrwyddo gwaith cynllunio cynhwysol ar gyfer technolegau gwybodaeth a chyfathrebu newydd fel eu bod yn cael eu cynllunio o’r cychwyn i fod yn hygyrch i bobl anabl ac yn hawdd i bobl anabl eu defnyddio.

Beth mae hyn yn ei olygu?

Gall pobl anabl ddefnyddio’r Erthygl hon i fesur a yw’r llywodraeth a chyrff cyhoeddus yn gwneud digon i sicrhau hygyrchedd yr amgylchedd. Er enghraifft, os yw awdurdod lleol yn ysgrifennu Fframwaith Datblygu Lleol, dylai gynnwys datganiad hygyrchedd sy’n ategu’r rheolau ar gyfer adeiladau newydd, busnesau a’r rhwydwaith trafnidiaeth. Gallai’r datganiad hwn adlewyrchu’r hawliau a amlinellir yn y Confensiwn.

Hawl i fyw
Yn ôl Erthygl 10:

· Mae gan bawb hawl i fyw.

· Mae’n rhaid i lywodraethau wneud popeth o fewn eu gallu i sicrhau bod pobl anabl yn mwynhau’r hawl hon ar yr un amodau â phobl nad ydynt yn anabl.

Beth mae hyn yn ei olygu?

Mae hyn yn golygu na ddylai’r Wladwriaeth ddod â bywyd unrhyw un i ben, ac y dylai’r llywodraeth gymryd camau rhesymol i ddiogelu’ch bywyd. Er enghraifft, dylid sicrhau bod deddfau digonol ar waith i’ch diogelu rhag eraill a all geisio dod â’ch bywyd i ben.

Mae rhai achosion cyfreithiol wedi’u cyflwyno mewn perthynas â’r ‘Hawl i Fyw’ o dan Erthygl 2 o’r Confensiwn Ewropeaidd ar Hawliau Dynol. Dim ond ar ôl i bobl gael eu geni y mae’r hawl i fyw’n berthnasol. Mae’n rhaid i awdurdodau ddiogelu bywyd lle maent yn gwybod, neu lle y dylent wybod, am risg uniongyrchol i fywyd o’r unigolyn dan sylw neu o unigolyn arall (er enghraifft, dilynwr). Mae’n rhaid i feddygon ddarparu triniaeth estyn bywyd, fel dŵr a bwydo artiffisial, os bydd claf â salwch angheuol sydd â’r gallu i wneud y penderfyniad hwn yn gofyn amdani. Hefyd, os bydd unigolyn anabl yn marw’n annaturiol tra’n byw dan ofal y Wladwriaeth, er enghraifft, trwy gyflawni hunanladdiad mewn carchar neu sefydliad iechyd meddwl, bydd rhaid cynnal ymchwiliad.

Sefyllfaoedd risg ac argyfyngau dyngarol 
Yn ôl Erthygl 11:

· Mae’n rhaid i lywodraethau gymryd pob cam angenrheidiol i sicrhau bod pobl anabl yn cael eu diogelu ac yn ddiogel mewn sefyllfaoedd risg - megis rhyfel, newyn a thrychinebau naturiol.
Beth mae hyn yn ei olygu?

Pan fydd llywodraethau a chyrff cyhoeddus yn cynllunio ar gyfer argyfyngau, dylent ystyried diogelwch pobl anabl. Hefyd, pan fo argyfwng, dylent gymryd camau i sicrhau bod pobl anabl yn ddiogel.

Er enghraifft, dylai Partneriaethau Strategol Lleol mewn ardaloedd lle ceir perygl o lifogydd nodi ffactorau risg i bobl anabl (preswylwyr ac ymwelwyr) a gwneud cynlluniau i fynd i’r afael â’r risgiau hynny.

Yn achos argyfwng annisgwyl, er enghraifft, awyrennau’n cael eu hatal rhag hedfan oherwydd lludw o losgfynydd, dylai llywodraethau sicrhau nad yw pobl anabl yn cael eu rhoi mewn perygl, er enghraifft, os oes angen mynediad i feddyginiaeth ar unigolyn anabl, dylai’r llywodraeth wneud pob ymdrech i ddarparu hyn.

Dylai llywodraethau a chyrff cyhoeddus hefyd ystyried dulliau cyfathrebu hygyrch mewn argyfyngau. Er enghraifft, ni fyddai’n ddigon sefydlu llinell gymorth lle gall pobl ofyn am wybodaeth neu gymorth nad yw’n hygyrch i grwpiau o bobl anabl, gan gynnwys pobl fyddar a phobl â nam ar y lleferydd.

Cydnabyddiaeth gyfartal gerbron y gyfraith
Yn ôl Erthygl 12:

· Mae gan bobl anabl hawl i gydnabyddiaeth gyfartal fel pobl gerbron y gyfraith. 

· Mae gan bobl anabl hawl i wneud eu penderfyniadau eu hunain ym mhob agwedd ar fywyd, yr un fath â phobl nad ydynt yn anabl. 

· Dylai llywodraethau ddarparu mynediad i gymorth a allai fod ei angen ar bobl anabl i wneud eu penderfyniadau eu hunain. 

· Os gwneir penderfyniadau mewn perthynas â gallu unigolyn i ddeall, dylid sicrhau bod mesurau ar waith i ddiogelu pobl anabl rhag camdriniaeth: mae’n rhaid parchu eu hawliau a’u dewisiadau a dim ond yn ôl yr angen a chyhyd ag y mae’n briodol y dylai rhywun arall fod yn siarad ar eu rhan. Dylid cynnal adolygiad rheolaidd ac annibynnol o’r camau a gymerir i sicrhau nad oes yna wrthdaro buddiannau a bod hawliau a buddiannau’r unigolyn anabl yn cael eu parchu.

· Mae’n rhaid i lywodraeth wneud popeth o fewn ei gallu i sicrhau y gall pobl anabl brynu ac etifeddu eiddo fel unrhyw un arall, rheoli eu harian eu hunain a chael mynediad i fenthyciadau a morgeisi banc.
Beth mae hyn yn ei olygu?
Mae hyn yn golygu na ellir gwrthod i bobl anabl yr hawl i wneud eu penderfyniadau eu hunain. Os byddant angen cymorth i wneud penderfyniadau, dylid rhoi’r cymorth hwnnw iddynt. Mae hefyd yn dweud y dylai pobl anabl fod yn annibynnol yn ariannol a chael mynediad i wasanaethau ariannol.

Enghraifft: Cydnabyddiaeth gyfartal gerbron y gyfraith
Os yw’ch cyngor yn rhoi Taliad Uniongyrchol i chi, ond ei fod yn dweud bod rhaid i unigolyn neu grŵp arall ofalu am y cyfrif banc (er enghraifft, Gwasanaeth Byw’n Annibynnol), gallwch ddefnyddio’r Erthygl hon i orfodi’r cyngor i esbonio pam ei fod yn credu y byddai angen gwneud hyn. Gallech ddefnyddio’r Erthygl hon gyda’r Ddeddf Galluedd Meddyliol i herio’i resymau os nad ydych chi’n cytuno â’r cyngor. 

Os ydych chi’n gofyn i rywun arall siarad ar eich rhan mewn rhai sefyllfaoedd (er enghraifft, materion ariannol), mae’n rhaid i’r llywodraeth sicrhau na all yr unigolyn sy’n siarad ar eich rhan gamddefnyddio ei rym. 

Pan gadarnhaodd y DU y Confensiwn, ychwanegodd ‘gymal cadw’ at yr Erthygl hon. Nod y cymal hwn oedd ei gwneud yn glir nad oes system ar waith i gynnal adolygiad rheolaidd ar a ddylai’r unigolion hyn (pobl sydd â hawl i fynd i’r afael â budd-daliadau ar ran unigolyn anabl) barhau yn y swydd honno.
Mynediad i gyfiawnder
Yn ôl Erthygl 13:

· Mae’n rhaid i bobl anabl gael yr un hawliau i fynd i’r llys, mynd â phobl eraill gyda nhw i’r llys, bod yn dystion a chymryd rhan yn yr hyn sy’n digwydd yn y llys ag unrhyw un arall. 

· Mae’n rhaid i bobl anabl gael cymorth i wneud hyn, a all gynnwys darparu iaith arwyddion.

· Dylid darparu hyfforddiant priodol i lysoedd, yr heddlu a staff carchardai i gefnogi’r hawl hon.

Beth mae hyn yn ei olygu?

Mae’r gyfraith gyfredol ar wahaniaethu ar sail anabledd yn rhoi dyletswydd ar lysoedd i drin pobl anabl yn deg a rhoi cymorth ychwanegol iddynt i gymryd rhan yn gyfartal. Er enghraifft, os oes gan un o ddefnyddwyr y llys nam ar ei olwg, dylai’r llys anfon gwybodaeth ato mewn fformat hygyrch. Hefyd, os oes angen i unigolyn ag awtistiaeth fynd i’r llys ymlaen llaw fel na fydd yn poeni pan fydd yr achos go iawn yn cael ei gynnal, dylai’r llys drefnu hyn.
Mae hefyd yn golygu y dylai’r llywodraeth roi cymorth ychwanegol i bobl anabl o bryd i’w gilydd i’w galluogi i gymryd rhan yn y llys, fel hawlydd, diffynnydd, tyst neu oedolyn priodol. Gallai’r cymorth hwn gael ei ddarparu, er enghraifft, trwy gyfryngwyr, cymorth cyfreithiol neu wasanaethau arbenigol. 

Mae achosion wedi’u cyflwyno o dan Erthygl 6 o’r Ddeddf Hawliau Dynol/y Confensiwn Ewropeaidd ar Hawliau Dynol (yr hawl i achos teg) sy’n ei gwneud yn glir bod gan ddiffynyddion sy’n defnyddio iaith heblaw Saesneg hawl i gael cyfieithydd. 

Yn 2009, dywedodd y llys os na fyddai tyst â chyflwr iechyd meddwl yn cael cymorth priodol, ond yn hytrach yn cael ei drin fel tyst annibynadwy oherwydd stereoteipio neu ragdybiaethau anghywir, gallai hyn dorri ar ei hawl i fod yn rhydd o driniaeth ddiraddiol.(2)

Mae tystiolaeth o’r gorffennol yn dangos bod llawer o bobl anabl yn dal i deimlo bod system y llysoedd yn gymhleth, yn frawychus ac yn ddrud. Efallai mai dyma pam mai ychydig iawn o bobl anabl sy’n cyflwyno achosion hawliau dynol i’r llys. Dylai’r llywodraeth ystyried y ffordd orau o gefnogi pobl anabl. 

Gall y Comisiwn Cydraddoldeb a Hawliau Dynol gefnogi rhai pobl anabl gydag achosion o wahaniaethu, ond ni all gefnogi pawb. Mae yna sawl sefydliad arall sy’n gallu helpu. Rhestrir y sefydliadau hyn yn Rhan 4.

Rhyddid a diogelwch yr unigolyn
Yn ôl Erthygl 14:

· Mae’n rhaid i lywodraethau sicrhau: 

· bod pobl anabl yn mwynhau’r un hawl i ryddid a diogelwch â phawb arall. Ni ddylid gwrthod rhyddid i bobl anabl am eu bod yn anabl
· bod pobl anabl yn cael eu diogelu rhag cael eu carcharu’n fympwyol. Os bydd unigolyn anabl yn cael ei garcharu neu fod ei ryddid yn cael ei gyfaddawdu, dylid sicrhau bod addasiadau rhesymol yn cael eu gwneud a bod mesurau ar waith i ddiogelu ei hawliau dynol eraill (er enghraifft, yr hawl i wrandawiad teg, yr hawl i fod yn rhydd o driniaeth ddiraddiol).

Beth mae hyn yn ei olygu?

Mae’r hawl i ryddid yn golygu bod gennych chi hawl i beidio â chael eich cloi mewn cell neu ystafell na chael eich symudiadau wedi’u cyfyngu mewn unrhyw ffordd eithafol arall. Nid yw’n hawl absoliwt. Gall fod yn gyfyngedig o dan rai amgylchiadau penodol, fel os bernir eich bod wedi cyflawni trosedd sy’n arwain at gyfnod yn y carchar. Gall llywodraethau hefyd basio deddfau ar anfon pobl â chyflyrau iechyd meddwl difrifol i’r ysbyty am driniaeth cyn belled â bod amodau penodol yn cael eu bodloni a bod mesurau diogelu priodol ar waith.

Rhyddid rhag artaith neu driniaeth neu gosb greulon, annynol neu ddiraddiol 
Yn ôl Erthygl 15:

· Ni ddylai unrhyw un ddioddef artaith neu driniaeth greulon, annynol neu ddiraddiol. 

· Ni ddylai pobl anabl fod yn destun arbrofion meddygol nad ydynt wedi cytuno i fod yn rhan ohonynt.

Beth mae hyn yn ei olygu?

Mae’r hawl hon yn sôn am ddiogelu urddas dynol.

Ystyr triniaeth annynol yw triniaeth hynod sy’n achosi niwed meddyliol neu gorfforol difrifol.
Ystyr triniaeth ddiraddiol yw triniaeth fychanol ac anurddasol.

Mae yna sawl sefyllfa lle gall triniaeth annynol neu ddiraddiol ddigwydd ac, yn aml, mae pobl anabl yn cael eu hunain mewn sefyllfaoedd lle maent yn agored i niwed, er enghraifft, yn byw mewn sefydliadau neu’n ddibynnol ar eraill am eu gofal personol, sy’n eu rhoi mewn mwy o berygl.

Ym Mhrydain, mae yna lawer o systemau ar waith i ddiogelu pobl anabl rhag triniaeth ddiraddiol neu annynol. Mae gan gyrff cyhoeddus ddyletswydd i sicrhau nad ydych chi’n dioddef triniaeth annynol neu ddiraddiol gan ddarparwyr gofal preifat neu hyd yn oed aelodau o’ch teulu. Os bydd cyrff cyhoeddus yn dod i wybod am driniaeth o’r fath, neu os dylent fod yn ymwybodol ohoni, bydd ganddynt ddyletswydd i weithredu. Mewn perthynas ag iechyd a gofal cymdeithasol, mae gan bob gwlad ym Mhrydain gorff rheoleiddio sy’n sicrhau bod darparwyr iechyd a gofal cymdeithasol yn trin defnyddwyr gwasanaethau yn urddasol. Yng Nghymru, Arolygiaeth Gofal a Gwasanaethau Cymdeithasol Cymru; yn Lloegr, y Care Quality Commission; ac yn yr Alban, y Scottish Commission for the Regulation of Care. Mae arolygiaethau eraill, er enghraifft, Arolygiaeth Carchardai Ei Mawrhydi, yn cyfrannu hefyd.

Rhyddid rhag camfanteisio, trais a chamdriniaeth 
Yn ôl Erthygl 16:

Mae’n rhaid i lywodraethau wneud popeth o fewn eu gallu i:

· ddiogelu pobl anabl rhag pob math o gamfanteisio, trais a chamdriniaeth yn y cartref ac yn y gymuned 
· atal pob math o drais a chamdriniaeth yn erbyn pobl anabl a sicrhau eu bod yn gwybod sut i adnabod ac adrodd trais a chamdriniaeth. Mae’n rhaid i lywodraethau helpu pobl sydd wedi dioddef trais a chamdriniaeth i wella. Dylid gwneud hyn mewn ffordd sy’n helpu pobl i reoli eu bywydau unwaith eto
· rhoi deddfau cryf ar waith i sicrhau bod achosion o drais a chamdriniaeth yn erbyn pobl anabl yn cael eu nodi, eu harchwilio a’u herlyn.

Beth mae hyn yn ei olygu?

Mae’r Erthygl hon yn amlinellu camau manwl ar sut i atal neu fynd i’r afael â cham-fanteisio, trais a chamdriniaeth.
Ym Mhrydain, mae bron pob math o gamfanteisio, trais a chamdriniaeth yn drosedd. Mae pobl anabl bedair gwaith yn fwy tebygol o ddioddef trosedd na phobl eraill a dwywaith yn fwy tebygol o ddioddef ymosodiad treisgar. Dylai unrhyw elyniaeth neu ragfarn tuag at unigolyn anabl gael ei drin fel trosedd casineb anabledd, a dylai ddenu dedfryd lymach.

Mae gan Brydain ddeddfwriaeth trosedd casineb anabledd (ar wahân ar gyfer Cymru, Lloegr a’r Alban), ond mae’r Ddyletswydd Cydraddoldeb yn rhoi cyfrifoldeb ar awdurdodau cyhoeddus o dan y Ddeddf Cydraddoldeb i gymryd camau i fynd i’r afael ag ymddygiad ac agweddau’r rheini sy’n cyflawni troseddau casineb, yn ogystal â chymryd camau fel y gall pobl anabl fyw bywydau diogel.

Er enghraifft, dylai’r heddlu sicrhau y gall pobl anabl adrodd achosion o drosedd casineb, er enghraifft, trwy sicrhau bod gorsafoedd heddlu’n hygyrch, hyfforddi swyddogion yr heddlu a chodi ymwybyddiaeth pobl anabl o’u hawliau.
Yn ôl Erthygl 16, mae angen monitro cyfleusterau a rhaglenni ar gyfer pobl anabl. Ym Mhrydain, arolygiaethau a rheoleiddwyr sy’n gyfrifol am hyn fel arfer, er enghraifft, Arolygiaeth Cwnstabliaeth Ei Mawrhydi.

Gall camdriniaeth hefyd ddigwydd mewn llefydd eraill fel ysgolion. Gallech ddefnyddio’r Erthygl hon i amlygu’r angen i fonitro effeithiolrwydd systemau diogelwch mewn addysg ar gyfer plant anabl ac athrawon anabl.

Diogelu uniondeb yr unigolyn 
Yn ôl Erthygl 17:

· Mae gan bob unigolyn anabl yr un hawl ag unrhyw un arall i barch tuag at ei uniondeb corfforol a meddyliol.

Beth mae hyn yn ei olygu?

Mae hyn yn golygu mai eiddo’r unigolyn anabl yw ei feddyliau a’i gorff. Ni ddylai unrhyw un drin unigolyn anabl fel unigolyn llai pwysig nac ymyrryd â’i feddwl neu ei gorff. Mae gan bobl yr hawl i gael eu parchu gan eraill fel y maent.
Gallai diheintio unigolyn anabl yn erbyn ei ewyllys neu’n ddiarwybod iddo, rhoi gormod o feddyginiaeth i breswylwyr cartrefi gofal neu orfodi unigolyn anabl i briodi dorri ar yr hawl hon.

Rhyddid symudiad a chenedligrwydd 
Yn ôl Erthygl 18:

· Mae’n rhaid i lywodraethau gydnabod bod gan bobl anabl hawliau cyfartal i benderfynu lle maent yn byw ac i symud o un wlad i’r llall, a bod ganddynt genedligrwydd. Dylent wneud hyn trwy gymryd camau, gan gynnwys sicrhau bod pobl anabl:
· yn gallu cael neu newid cenedligrwydd
· yn gallu cael papurau, fel pasbortau
· yn gallu gadael unrhyw wlad, gan gynnwys eu gwlad eu hunain
· yn gallu mynd i mewn i’w gwlad eu hunain heb wahaniaethu ar sail anabledd.

· Mae gan blant anabl yr hawl i gael enw o’u geni, hawl i fod yn ddinesydd ac, os yn bosibl, hawl i adnabod eu rhieni a derbyn gofal ganddynt.

Beth mae hyn yn ei olygu?

Mae hyn yn golygu na ddylai pobl anabl gael eu cyfyngu i fynd i wlad arall neu i ddychwelyd i’w gwlad eu hunain. Gallai olygu bod angen i’r llywodraeth gymryd camau fel nad yw mesurau diogelwch neu ofynion pasbortau meysydd awyr yn gwahaniaethu yn erbyn pobl anabl.
Un o egwyddorion sylfaenol cyfraith y Gymuned Ewropeaidd yw symudiad rhydd unigolion. Os bydd dinesydd Prydeinig anabl yn symud i wlad arall yn y Gymuned Ewropeaidd, dylai allu hawlio rhai budd-daliadau anabledd.
Pan gadarnhaodd y Confensiwn, gwnaeth Llywodraeth y DU ddatganiad (‘cymal cadw’) ynglŷn â materion mewnfudo sy’n cyfyngu ar effaith yr Erthygl hon ac, yn wir, y Confensiwn cyfan, mewn perthynas â mewnfudo, yn y DU. Mae’n golygu y bydd Llywodraeth y DU yn parhau i ddefnyddio’r rheolau mewnfudo sy’n angenrheidiol (waeth a fyddent yn gwrthdaro â’r Confensiwn ai peidio). Mae’r Comisiwn Cydraddoldeb a Hawliau Dynol o’r farn nad yw’r cymal cadw hwn yn cyd-fynd â nod a diben y Confensiwn ac ni ddylid ei ganiatáu o dan Erthygl 46 o’r Confensiwn.

Cyflwynodd y DU gymal cadw tebyg ar fewnfudo a dinasyddiaeth i Gonfensiwn y Cenhedloedd Unedig ar Hawliau’r Plentyn. Fodd bynnag, cafodd y cymal ei dynnu’n ôl yn 2008. Gwnaed hyn yn dilyn beirniadaeth gref mewn dau adroddiad gan Bwyllgor y Cenhedloedd Unedig ar Hawliau’r Plentyn, ynghyd ag ymgyrchu gan sefydliadau hawliau plant. Yn sgil tynnu’r cymal cadw hwn yn ôl, cafodd plant sy’n agored i niwed sy’n ceisio lloches, y rheini sy’n cael eu masnachu i mewn i’r DU ac eraill sy’n amodol ar fesurau rheoli mewnfudo yr un hawliau i addysg, iechyd a gwasanaethau cymorth â phlant Prydain. 
Byw’n annibynnol a chynhwysiant yn y gymuned 
Yn ôl Erthygl 19:

· Mae gan bobl anabl hawl gyfartal i fyw yn y gymuned a chymryd rhan ynddi. 

· Mae gan bobl anabl hawl i’r un dewis a rheolaeth â phobl nad ydynt yn anabl.

· Dylai llywodraethau wneud popeth o fewn eu gallu i sicrhau bod pobl anabl yn mwynhau’r hawliau hyn.

· Dylai llywodraethau sicrhau: 

· bod gan bobl anabl yr hawl i ddewis lle maent yn byw a chyda phwy – ni ddylai unrhyw unigolyn anabl gael ei orfodi i fyw yn rhywle (er enghraifft, cael ei orfodi i fyw mewn cartref gofal yn erbyn ei ewyllys)

· bod gan bobl anabl fynediad i amrywiaeth eang o wasanaethau cymorth (gartref ac yn y gymuned), gan gynnwys cymorth personol i atal unigedd a chefnogi cynhwysiant 
· bod pobl anabl yn gallu cael mynediad i’r un gwasanaethau cymunedol â phawb arall.

Beth mae hyn yn ei olygu?

Mae’r hawl hon yn nodi’n glir mai nod gwasanaethau cymorth cymdeithasol yw galluogi pobl anabl i wneud cyfraniad go iawn ac ystyrlon yn y gymuned. Wrth gynnal asesiadau, dylai gwasanaethau cymdeithasol edrych ar allu pobl anabl i gyflawni gweithgareddau bob dydd, fel ymolchi a gwisgo, ac a oes angen cymorth ar bobl anabl i’w helpu i gymryd rhan yn y gymuned. 

Gallai olygu bod angen i’r llywodraeth ac awdurdodau lleol ei gwneud yn haws i bobl anabl symud i ardal wahanol yng Nghymru, Lloegr neu’r Alban – er enghraifft, trwy sicrhau cysondeb gofal a chymorth. Mae’r camau y gall llywodraeth eu cymryd i alluogi pobl anabl i fyw’n annibynnol a chymryd rhan lawn yn y gymuned yn eang, a manylir arnynt mewn hawliau eraill a restrir yn y Confensiwn. Er enghraifft, yr hawl i fod yn rhydd rhag trais (rhoi cyfrifoldeb ar yr heddlu i fynd i’r afael â chamdriniaeth yn eich ardal) a’r hawl i gymryd rhan mewn gweithgareddau hamdden.
Symudedd personol 
Yn ôl Erthygl 20:

· Dylai’r llywodraeth wneud popeth o fewn ei gallu i sicrhau y gall pobl anabl symud o gwmpas mor annibynnol â phosibl, gan gynnwys trwy: 

· sicrhau y gall pobl deithio pryd bynnag y dymunant ac am bris y gallant ei fforddio 
· sicrhau bod gan bobl fynediad i gymhorthion symudedd fforddiadwy o safon, gan gynnwys technoleg newydd neu gymorth gan bobl eraill i’w helpu i symud o gwmpas 
· darparu hyfforddiant symudedd i bobl anabl a staff sy’n gweithio gyda nhw 

· annog cynhyrchwyr technolegau a chymhorthion symudedd i feddwl am bob agwedd ar symudedd i bobl anabl.

Beth mae hyn yn ei olygu?

Mae’n golygu y dylai’r llywodraeth a chyrff cyhoeddus gymryd camau fel y gall pobl anabl symud o gwmpas fel y dymunant – dylai pobl anabl allu penderfynu drostynt eu hunain sut yr hoffent wneud hyn. Wrth gynllunio ar gyfer seilwaith trafnidiaeth, dylai awdurdodau cyhoeddus ystyried sut mae pobl anabl yn cael eu heffeithio, yn enwedig y rheini sy’n dibynnu ar un math o drafnidiaeth.

Gallech ddefnyddio’r Erthygl hon i amlygu’r angen i gyrff cyhoeddus feddwl am gymhorthion symudedd fforddiadwy. Er enghraifft, yn aml mae’n rhaid i bobl ddall dalu am ffon wen. Dylai darparwyr cymhorthion symudedd hefyd feddwl am ddiben y cymhorthion symudedd. Er enghraifft, dylai canolfan cadeiriau olwyn gynnwys yn ei hasesiad ble mae’r defnyddiwr am fynd – a beth mae’n hoffi ei wneud (er enghraifft, a yw’n cymryd rhan mewn chwaraeon, a yw’n teithio dramor).

Enghraifft 1: Symudedd personol
Mae cyngor lleol yn darparu trafnidiaeth i bobl ag anableddau dysgu rhwng eu cartref a chanolfan ddydd. Os yw unigolyn neu grŵp am ymweld ag amgueddfa, mae’n rhaid iddynt ddod i’r ganolfan ddydd yn gyntaf, ac yna darperir trafnidiaeth oddi yno i’r amgueddfa, ac yn ôl i’r ganolfan. Fodd bynnag, mae hyn yn golygu nad ydynt yn cael llawer o amser yn yr amgueddfa. Gallai defnyddwyr y ganolfan ddydd ddefnyddio Erthygl 20 (gydag Erthygl 30, sef yr hawl i gymryd rhan mewn diwylliant) i ddweud y dylai’r cyngor eu galluogi i deithio’n uniongyrchol o’u cartref i’r amgueddfa – er enghraifft, trwy gynnig hyfforddiant teithio.

Rhyddid mynegiant a barn, a mynediad i wybodaeth 
Yn ôl Erthygl 21:

· Dylai llywodraethau gymryd camau i sicrhau y gall pobl anabl fynegi eu barn yn agored a chael mynediad i wybodaeth yn yr un modd â phawb arall trwy wneud pethau fel: 

· darparu gwybodaeth i bobl anabl trwy dechnolegau a fformatau hygyrch heb gost ychwanegol ac yn amserol 
· sicrhau y gall pobl ddefnyddio iaith arwyddion, Braille a dulliau cyfathrebu eraill wrth ymdrin â gwasanaethau cyhoeddus neu’r Wladwriaeth
· annog darparwyr gwasanaethau preifat i ddarparu gwybodaeth hygyrch, gan gynnwys gwefannau hygyrch 
· annog y cyfryngau, gan gynnwys darparwyr rhyngrwyd, i sicrhau bod eu gwasanaethau’n hygyrch 
· cydnabod a hyrwyddo’r defnydd o iaith arwyddion.

Beth mae hyn yn ei olygu?

Mae hyn yn golygu y dylai llywodraethau a chyrff cyhoeddus gymryd camau ychwanegol i sicrhau y gall pobl anabl gael mynediad i wybodaeth a mynegi eu barn.

Mae hyn yn cynnwys gweithdrefnau cwyno. Os yw unigolyn byddar am gyflwyno cwyn yn Iaith Arwyddion Prydain, dylai hynny fod yn bosibl. Mae hefyd yn cynnwys gwefannau a ddylai fod yn hygyrch ac yn hawdd eu defnyddio.

Mae deddfwriaeth gwahaniaethu ar sail anabledd yn cwmpasu llawer o’r camau hyn, er enghraifft, mae adran 20 o Ddeddf Cydraddoldeb 2010 (y ddyletswydd addasiadau rhesymol) yn cynnwys dyletswydd i sicrhau bod gwybodaeth ar gael mewn fformatau hygyrch.

Fodd bynnag, mae’r hawl hon yn nodi’n glir y dylid ceisio sicrhau cynhwysiant llawn – er enghraifft, ni ddylai pobl anabl orfod disgwyl yn hirach na phobl eraill am wybodaeth hygyrch, na gorfod aros i gael mynediad i wasanaethau gan nad oes cyfieithydd. Dylai gwasanaethau cyhoeddus hefyd ystyried gwahanol ffyrdd y gall pobl gysylltu â nhw – er enghraifft, defnyddio e-bost, cyfarfodydd wyneb yn wyneb ac ati yn hytrach na dibynnu ar y ffôn yn unig.

Parch tuag at breifatrwydd
Yn ôl Erthygl 22:

· Mae gan bobl anabl yr hawl i fywyd preifat a chyfathrebu preifat, waeth a ydynt yn byw yn eu cartref ei hunain neu mewn cartrefi gofal.

· Ni ddylai unrhyw un ymyrryd neu darfu ar hyn heb gyfiawnhad.
· Mae’n rhaid i lywodraethau sicrhau bod gwybodaeth bersonol am bobl anabl yn cael ei chadw’n gyfrinachol, yr un fath â phawb arall. 

Beth mae hyn yn ei olygu?

Mae’r hawl i breifatrwydd yn hawl eang iawn. Mae’n golygu, er enghraifft, na ddylai staff na gweithwyr cymorth agor eich post heb eich caniatâd na dod i mewn i’ch cartref pryd bynnag y dymunant. Byddai hefyd yn golygu:

· Na ddylai unrhyw un weld na chyffwrdd â’ch corff heb eich caniatâd.

· Na ddylai unrhyw un eich atal rhag cael perthynas bersonol a rhywiol.

· Pan rydych chi’n darparu gwybodaeth i’r awdurdodau am eich bywyd, dylech allu disgwyl na chaiff gwybodaeth ei datgelu i bobl eraill (oni bai eich bod yn cytuno i hynny ddigwydd).

· Ni ddylech orfod dweud wrth unrhyw un am eich anabledd os nad ydych yn dymuno gwneud hynny.

Parch tuag at y cartref a’r teulu 
Yn ôl Erthygl 23:

· Mae gan bobl anabl yr un hawl ag unrhyw un arall i briodi a dechrau teulu. Mae hynny’n cynnwys penderfynu pryd a pha mor aml i gael plant. 

· Mae’n rhaid i bobl anabl gael mynediad i wybodaeth a chymorth priodol i sicrhau bod yr hawliau hyn yn cael eu parchu a’u rhoi ar waith yn ymarferol, gan gynnwys unrhyw gymorth sydd ei angen arnynt fel rhieni. 

· Mae’n rhaid i lywodraethau sicrhau nad oes unrhyw wahaniaethu yn erbyn pobl anabl mewn deddfau ar fabwysiadu neu briodi.
· Mae’n rhaid i lywodraethau sicrhau nad yw pobl anabl yn cael eu diheintio’n orfodol.

· Mae’n rhaid i lywodraethau ddarparu gwybodaeth, gwasanaethau a chymorth cynnar a chynhwysfawr i blant anabl a’u teuluoedd.

· Ni ddylai unrhyw blentyn gael ei wahanu o’i rieni ar sail nam y rhiant.

Beth mae hyn yn ei olygu?

Mae hyn yn golygu bod gan bobl anabl yr un hawl i berthynas â phawb arall ac y dylid parchu eu bywyd teuluol. Mae’n nodi’n glir na all anabledd fod yn sail ar gyfer ymyrraeth gan y Wladwriaeth nac ar gyfer gwrthod cyfleoedd i gael perthynas. 

Er enghraifft, mae plant hanner yr holl rieni ag anableddau dysgu’n cael eu rhoi dan ofal adrannau gwasanaethau cymdeithasol. Cyn gwneud hyn, dylai adrannau gwasanaethau cymdeithasol ddarparu cymorth i’r rhieni. 

Mae hefyd yn golygu bod gan bobl anabl hawl i gael perthynas hoyw. Weithiau, mae angen cymorth ar bobl anabl i fynd allan i gyfarfod pobl, a dylid darparu’r cymorth hwn beth bynnag fo barn y gweithiwr cymorth (er enghraifft, dim rhyw cyn priodas, neu ddim perthynas â rhywun o’r un rhyw).

Addysg
Yn ôl Erthygl 24:

· Mae’n rhaid i lywodraethau sicrhau bod y system addysg ar bob lefel yn gynhwysol ac yn canolbwyntio ar helpu pobl anabl i gyrraedd eu potensial llawn a chymryd rhan gyfartal mewn cymdeithas.

· Dylai pobl anabl allu cael mynediad i addysg gynradd ac uwchradd gynhwysol am ddim yn y cymunedau lle maent yn byw.

· Ni ddylai pobl anabl gael eu hallgáu o’r system addysg gyffredinol (ar unrhyw lefel) oherwydd eu hanabledd.

· Mae gan bobl anabl hawl i addasiadau rhesymol a chymorth ychwanegol i gymryd rhan mewn addysg.

· Mae’n rhaid i lywodraethau hyrwyddo’r gwaith o ddysgu Braille, iaith arwyddion a’r defnydd o ddulliau cyfathrebu priodol ar gyfer dysgwyr anabl.

Mae hyn yn cynnwys hyrwyddo hunaniaeth ieithyddol pobl fyddar a sicrhau bod digon o athrawon yn cael eu hyfforddi mewn gwahanol ddulliau cyfathrebu.

Beth mae hyn yn ei olygu?

Mae hyn yn ymwneud ag addysg a dysgu gydol oes.

Mae’n rhoi rhwymedigaeth ar y llywodraeth ac awdurdodau perthnasol i ddarparu addysg gynhwysol, sy’n golygu y gall plant ac oedolion anabl gael mynediad i addysg gyda’r cymorth cywir.

Ni dderbyniodd Llywodraeth y DU yr Erthygl hon yn llawn. Pan gadarnhaodd y Confensiwn, gwnaeth ddau ddatganiad sy’n cyfyngu ar effaith yr Erthygl hon ym Mhrydain. Roedd un datganiad yn ‘gymal cadw’. Roedd y cymal cadw hwn yn dweud y gallai plant anabl barhau i gael eu haddysgu’r tu allan i’w cymunedau lleol. Roedd y datganiad arall yn ‘ddatganiad deongliadol’ a oedd yn dweud bod y DU yn dehongli’r term ‘addysg gyffredinol’ fel ei fod yn cynnwys ysgolion arbennig yn ogystal ag ysgolion prif ffrwd. Roedd y Comisiwn Cydraddoldeb a Hawliau Dynol a sefydliadau pobl anabl yn gwrthwynebu’r datganiadau hyn ar sail y ffaith nad oeddent yn angenrheidiol nac yn cyd-fynd ag ymrwymiad cadarn y Confensiwn i gynhwysiant.

Iechyd
Yn ôl Erthygl 25:

· Mae gan bobl anabl yr hawl i fwynhau’r iechyd gorau posibl.

· Mae gan bobl anabl yr hawl i ofal iechyd fforddiadwy o’r un safon ac i’r un graddau â phawb arall – gan gynnwys gwasanaethau iechyd rhywiol a ffrwythlondeb.

· Dylai llywodraethau sicrhau bod gweithwyr gofal iechyd proffesiynol wedi’u hyfforddi i ddarparu gwasanaeth cyfartal mewn perthynas â hawliau dynol. Mae hyn yn cynnwys sicrhau bod gan bobl anabl fynediad i wybodaeth am driniaethau fel eu bod yn gwybod pa driniaeth y maent yn cytuno iddi.

· Dylai llywodraethau ddarparu’r gwasanaethau iechyd a thriniaeth sydd eu hangen ar bobl anabl ar gyfer eu namau penodol, gan gynnwys gwasanaethau sy’n helpu pobl i adennill eu hannibyniaeth ar ôl datblygu nam. Dylent sicrhau bod namau a chyflyrau iechyd yn cael eu nodi’n gynnar a bod pobl yn cael cymorth cynnar. Mae angen i’r gwasanaethau hyn fod yn agos at lle mae pobl yn byw – gan gynnwys mewn ardaloedd gwledig.

· Dylai llywodraethau gymryd camau i sicrhau nad yw polisïau yswiriant iechyd a bywyd yn gwahaniaethu yn erbyn pobl anabl.

Beth mae hyn yn ei olygu?
Nid hawl i fod yn iach yw hon, ond yn hytrach hawl i amodau sy’n galluogi’r iechyd a’r gofal iechyd gorau posibl. Gallai olygu, er enghraifft, bod gan bobl anabl hawl i ofal a thriniaeth gyson, lle bynnag y maent ym Mhrydain.

Gallech ddefnyddio’r Confensiwn i ddadlau bod hyn yn golygu mai dim ond ar ôl i wybodaeth lawn am y driniaeth gael ei darparu a chyda chaniatâd yr unigolyn anabl y gellir rhoi triniaeth neu ei thynnu’n ôl.

Gellid hefyd ei ddefnyddio i olygu bod gan bobl anabl yr hawl i wybodaeth am atal cenhedlu a mynediad i ddulliau atal cenhedlu, ac mae Erthygl 23 (Parch tuag at y cartref a’r teulu) yn ei gwneud yn glir na ddylid gorfodi pobl anabl i ddefnyddio dull atal cenhedlu.

Sefydlu ac adsefydlu
Yn ôl Erthygl 26:

· Mae’n rhaid i lywodraethau gymryd camau effeithiol i alluogi pobl anabl i gynyddu eu hannibyniaeth, i ddatblygu eu sgiliau gweithio a byw’n annibynnol ac i reoli eu nam neu gyflwr iechyd.

· Mae’n rhaid i lywodraethau sicrhau bod pobl anabl yn gallu cael mynediad i wasanaethau sydd ar gael cyn gynted ag y maent eu hangen a mor agos â phosibl at lle maent yn byw.

· Dylai gweithwyr proffesiynol a staff sy’n gweithio yn y gwasanaethau hyn fod wedi derbyn hyfforddiant priodol. 

· Dylai llywodraethau hefyd sicrhau bod pawb yn ymwybodol o’r ystod o gyfarpar a thechnoleg sydd ar gael i’w helpu i fyw’n annibynnol, ac yn gallu eu defnyddio.

Beth mae hyn yn ei olygu?

Mae’r hawl hon yn canolbwyntio ar wella’ch sgiliau mewn perthynas â byw’n annibynnol.

Ystyr sefydlu yw dysgu sgil newydd nad oedd gennych chi’n flaenorol, ac ystyr adsefydlu yw ailddysgu sgil, er enghraifft, cerdded neu siarad. Gair arall am adsefydlu yw ‘ail-alluogi’.
Gellid defnyddio’r hawl hon i annog gwasanaethau cymdeithasol i ddarparu cymhorthion a chyfarpar modern, yn hytrach na dibynnu ar hen stoc wedi’i ailgylchu sy’n gallu diwallu angen ond nad yw’n perfformio cystal â thechnoleg fodern.

Gwaith a chyflogaeth
Yn ôl Erthygl 27:

· Mae gan bobl anabl yr hawl i ennill bywoliaeth trwy waith y maent yn dewis ei wneud ac mewn gweithleoedd hygyrch a chynhwysol.

· Dylai llywodraethau hyrwyddo’r hawl hon i weithio trwy:
· sicrhau bod pobl anabl yn cael eu diogelu rhag gwahaniaethu mewn cyflogaeth a bod ganddynt hawl i addasiadau rhesymol.

· sicrhau y gall pobl anabl gael mynediad i brofiad gwaith 
· sicrhau bod pobl anabl yn mwynhau amodau gwaith teg a’r un hawliau undeb ag eraill a’u bod yn cael eu diogelu rhag aflonyddu
· cyflogi pobl anabl yn y sector cyhoeddus
· hyrwyddo datblygiad gyrfaol pobl anabl, gan gynnwys trwy fynediad i gyfleoedd hyfforddiant
· hyrwyddo hunangyflogaeth a chyflogaeth yn y sector preifat
· helpu pobl anabl i barhau i weithio neu i ddychwelyd i’r gwaith.

· Dylai pobl anabl gael eu diogelu rhag llafur gorfodol.

Beth mae hyn yn ei olygu?
Nid hawl i gyflogaeth yw hon, ond yn hytrach dyletswydd ar lywodraeth i greu amodau sy’n hyrwyddo cyfle cyfartal i bobl anabl fel y gallant ddechrau ennill bywoliaeth trwy weithio. Mae hefyd yn eu diogelu rhag cael eu gorfodi i weithio, ac mae’n rhoi hawl iddynt gael mynediad i waith ac i beidio â dioddef gwahaniaethu yn y gwaith. Gellid ei defnyddio i alw am fwy o weithredu i fynd i’r afael â gwahaniaethu wrth recriwtio.

Pan gadarnhaodd Llywodraeth y DU y Confensiwn, gwnaeth ddatganiad sy’n cyfyngu ar effaith yr Erthygl hon ym Mhrydain. Roedd y datganiad yn ‘gymal cadw’ a nododd y byddai’r arfer o eithrio’r lluoedd arfog o’r dyletswyddau cyflogaeth yn y gyfraith mewn perthynas â chydraddoldeb yn parhau gan ei fod yn angenrheidiol i sicrhau bod y lluoedd arfog bob amser yn barod i fynd i ymladd. Roedd y Cyd-bwyllgor ar Hawliau Dynol, y Comisiwn Cydraddoldeb a Hawliau Dynol a grwpiau pobl anabl yn gwrthwynebu hyn. Roeddent o’r farn y dylai’r lluoedd arfog fod yn amodol ar gyfraith gwahaniaethu ar sail anabledd.
Safon ddigonol o fywyd a diogelwch cymdeithasol 
Yn ôl Erthygl 28:

· Mae gan bobl anabl yr hawl i safon byw ddigonol, gan gynnwys dŵr glân, dillad gweddus, digon o fwyd a chartref clud. Ni ddylai fod bylchau mawr rhwng safon byw pobl anabl a phobl nad ydynt yn anabl. Dylai pobl anabl ddisgwyl gweld gwelliannau parhaus yn eu safon byw.

· I wireddu’r hawl hon, dylai’r llywodraeth gymryd camau i sicrhau:
· bod pobl anabl yn gallu fforddio unrhyw gyfarpar, cymhorthion neu wasanaethau sydd eu hangen arnynt 
· bod pobl anabl – a merched, menywod a phobl hŷn yn enwedig – yn gallu cael mynediad i fudd-daliadau a chynlluniau i’w helpu i ddod allan o dlodi 
· bod pobl anabl sy’n byw mewn tlodi yn cael digon o gymorth gan y Wladwriaeth tuag at eu costau ychwanegol 
· bod gan bobl anabl fynediad i dai cymdeithasol (fel cartrefi a adeiledir gan gymdeithasau tai neu gynghorau sy’n rhad i’w rhentu neu eu prynu a’u rhentu’n rhannol)

· bod pobl anabl yn cael yr un cyfleoedd â phobl eraill i gael pensiynau ymddeol a mentrau ar gyfer pobl hŷn.

Beth mae hyn yn ei olygu?

Mae’r Confensiwn yn dweud y dylai pobl anabl ddisgwyl y bydd eu safon byw’n gwella o hyd. Gallai hyn olygu na fydd bodloni safonau gofynnol mewn perthynas â gofal neu dai yn ddigonol. Er enghraifft, os mai’r ffordd orau o ddiwallu anghenion unigolyn anabl yw trwy ddarparu cynhaliwr byw/cysgu dros nos, gallai hyn olygu y byddant yn cael llety mewn lle ag ystafell wely ychwanegol ar gyfer y cynhaliwr, rhywbeth y mae’r rheolau Lwfans Tai Lleol yn ei atal ar hyn o bryd. Gallai hefyd olygu bod angen i lywodraethau barhau gyda mentrau fel Cartrefi Gydol Oes, sy’n gosod safonau gofynnol ar gyfer hygyrchedd a hyblygrwydd cartrefi newydd, yn hytrach na lleihau eu hymrwymiad.

Gallai pobl anabl ddefnyddio’r Erthygl hon i ddangos bod angen i awdurdodau tai feddwl am ddyraniad tai i ddiwallu eu hanghenion. Er enghraifft, ni ddylent roi llety i deulu â phlentyn sydd ag asthma difrifol mewn adeilad llaith.

Mae traean o’r oedolion anabl ym Mhrydain yn byw islaw’r ffin tlodi incwm. Mae’r costau ychwanegol sy’n wynebu llawer o bobl anabl yn golygu bod y nifer sy’n byw mewn tlodi cymharol yn uwch fyth. Bydd angen i’r llywodraeth ystyried camau i fynd i’r afael â thlodi anabledd.

Cyfranogiad mewn bywyd gwleidyddol a chyhoeddus 
Yn ôl Erthygl 29:

· Mae gan bobl anabl yr un hawliau gwleidyddol a dylent allu eu mwynhau yr un fath â phawb arall.

· Mae’n rhaid i lywodraethau sicrhau ei bod yn hawdd i bobl anabl:
· gyrraedd gorsafoedd pleidleisio 
· cael mynediad i ddeunydd am etholiadau ac ymgeiswyr
· pleidleisio’n gyfrinachol neu gyda pha bynnag gymorth sydd ei angen arnynt gan unigolyn arall 
· derbyn swyddi pwysig mewn llywodraeth ac ym mywyd cyhoeddus (er enghraifft, bod yn gynghorydd, llywodraethwr ysgol, ynad, AS, AC neu Aelod o Senedd yr Alban neu helpu i redeg gwasanaethau iechyd lleol) – a’u cyflawni’n dda
· sefydlu ac ymuno â sefydliadau pobl anabl.

Beth mae hyn yn ei olygu?

Mae’n golygu bod gan bobl anabl hawl i bleidleisio, sefyll mewn etholiad a chymryd rhan lawn ac effeithiol ym mywyd cyhoeddus. Mae hefyd yn golygu bod gennych chi hawl i fod yn rhan o’r broses o wneud penderfyniadau sy’n effeithio ar eich hawliau dynol.

Mae hefyd yn cydnabod bod sefydliadau pobl anabl yn bwysig o ran rhoi llais i bobl anabl yn lleol, yn rhanbarthol, yn genedlaethol ac yn rhyngwladol.

Mae penodiadau cyhoeddus yn ffordd bwysig o gynnwys pobl anabl yn y gwaith o lunio polisïau a gwneud penderfyniadau. Fodd bynnag, ychydig yn unig o benodiadau cyhoeddus yn y DU sydd wedi’u llenwi gan bobl anabl. Yn 2010, cafwyd Cynhadledd ar gynrychiolaeth wleidyddol. Cyflwynodd argymhellion i bleidiau gwleidyddol a llywodraethau ar gynyddu cynrychiolaeth pobl anabl. Am ragor o wybodaeth, ewch i: (http://www.parliament.uk/about/mps-and-lords/principal/speaker/speakers-conference/speakersconference/).
Mae’r Confensiwn hefyd yn rhoi dyletswydd ar lywodraethau i gynnwys pobl anabl yn y gwaith o weithredu a monitro’r Confensiwn.

Cyfranogiad mewn bywyd diwylliannol, hamdden a chwaraeon 
Yn ôl Erthygl 30:

· Mae gan bobl anabl yr hawl i ddefnyddio a chyrchu llyfrau, dramâu, ffilmiau a theledu mewn fformatau hygyrch (er enghraifft, print bras, sain neu Braille).

· Mae gan bobl anabl yr hawl i gael mynediad i lyfrgelloedd, sinemâu, theatrau, amgueddfeydd a llefydd eraill o ddiddordeb hanesyddol neu ddiwylliannol.

· Mae gan bobl anabl yr hawl i ddatblygu a defnyddio eu potensial creadigol, artistig a deallusol – er eu lles eu hunain ac oherwydd ei fod yn cyfoethogi cymdeithas.

· Dylai llywodraethau sicrhau nad yw deddfau sy’n diogelu hawlfraint llyfrau a cherddoriaeth yn atal pobl anabl rhag mwynhau mynediad go iawn.
· Mae’n rhaid i wahanol ddiwylliannau ac ieithoedd pobl anabl – gan gynnwys iaith a diwylliant pobl fyddar – gael eu parchu a’u cefnogi.

· Dylai llywodraethau wneud popeth o fewn eu gallu i helpu pobl anabl i gymryd rhan mewn chwaraeon prif ffrwd a chwaraeon anabledd.

· Dylai llywodraethau wneud popeth o fewn eu gallu i sicrhau y gall plant anabl gymryd rhan mewn gweithgareddau chwarae, hamdden a chwaraeon yn yr ysgol a thu hwnt, yr un fath â phlant nad ydynt yn anabl.

Beth mae hyn yn ei olygu?

Dylai pobl anabl allu cymryd rhan lawn mewn gweithgareddau hamdden a chwaraeon a bywyd diwylliannol.
Rhan 3 Gwireddu hawliau 
Mae yna sawl ffordd wahanol y gallwch chi gymryd rhan yn y Confensiwn er mwyn gwireddu’r hawliau. Mae’r Rhan hon yn nodi’r gwahanol bethau y gallwch chi eu gwneud i sicrhau bod y Confensiwn yn cael ei roi ar waith – yn lleol, yn genedlaethol ac yn rhyngwladol.  Mae’n cynnwys:

Beth allaf i ei wneud i hyrwyddo’r Confensiwn ymhlith pobl anabl a chyrff cyhoeddus?

Sut allaf i ddefnyddio’r Confensiwn i wella fy mywyd a bywyd pobl anabl eraill ym Mhrydain?

Sut allaf i gymryd rhan yn y gwaith o fonitro ac adrodd?

Sut allaf i gwyno bod y Confensiwn wedi’i dorri?

Mae’r Confensiwn yn rhoi dyletswyddau ar y llywodraeth i gymryd camau i ddiogelu a hyrwyddo hawliau dynol pobl anabl. Er nad yw’r Confensiwn yn rhoi dyletswyddau cyfreithiol uniongyrchol ar gyrff cyhoeddus, rhaid iddynt yr un fath ymddwyn mewn modd sy’n cyd-fynd â hawliau dynol pobl anabl. Gallai hyn gynnwys cymryd camau cadarnhaol i fodloni’r safonau a osodwyd yn y Confensiwn. Pan fydd cyrff cyhoeddus yn comisiynu gwasanaethau gan sefydliadau o’r sectorau preifat neu wirfoddol, dylent sicrhau bod y sefydliadau hynny’n parchu hawliau dynol pobl anabl.

Mae pobl anabl wedi bod yn defnyddio’r Ddeddf Hawliau Dynol i newid pethau yn eu bywydau pob dydd. Er enghraifft, cafodd menyw anabl oedd angen math arbennig o wely (fel y gallai godi’n hawdd) wybod gan ei hadran therapi galwedigaethol lleol y byddent ond yn talu am wely sengl.  Ond byddai hyn yn golygu na allai gysgu nesaf at ei gŵr.  Ddeunaw mis yn ddiweddarach, yn dilyn cyngor cyfreithiol, atgoffodd yr awdurdod bod yn rhaid iddo barchu ei hawl i gael bywyd preifat a theuluol. O fewn teirawr, roedd yr adran therapi galwedigaethol wedi cael gafael ar arian i brynu gwely dwbl iddi.

Beth allaf i ei wneud i hyrwyddo’r Confensiwn?

Codi ymwybyddiaeth ymhlith pobl anabl 
Mae codi ymwybyddiaeth o’r Confensiwn yn bwysig tu hwnt.  Po fwyaf y bydd pobl yn gwybod am y Confensiwn ac yn teimlo’n hyderus i’w ddefnyddio, mwya’n byd o wahaniaeth y bydd yn ei wneud. Bydd yr adran hon yn esbonio sut gallwch chi godi ymwybyddiaeth ymhlith pobl anabl.

Pethau syml y gallwch chi eu gwneud:
· Dywedwch wrth bobl eraill anabl yn eich teulu, eich gweithle neu’ch cymuned am y llawlyfr hwn a’u hannog i’w ddarllen.

· Os oes gennych chi wefan, lluniwch dudalennau gwe sy’n gadael i bobl wybod am y Confensiwn – gallwch chi ddefnyddio rhannau o’r llawlyfr hwn i’ch helpu. Darparwch ddolenni i destun llawn y Confensiwn a rhai o’r cysylltiadau defnyddiol sydd ar ddiwedd y llawlyfr hwn.

· Os oes gennych chi gylchlythyr neu’n ysgrifennu yng nghylchlythyr rhywun arall, gallech chi ddefnyddio’r llawlyfr hwn i’ch helpu i ysgrifennu erthygl am y Confensiwn.

· Os ydych chi’n rhan o grŵp (undeb llafur, corff i bobl ag anableddau neu sefydliad gwirfoddol arall), awgrymwch i’ch grŵp eich bod yn cynhyrchu taflen am y Confensiwn.

· Os ydych chi’n rhan o grŵp mynediad lleol neu gymdeithas anabledd neu Ganolfan Byw’n Annibynnol, gofynnwch i un o’r grwpiau hawliau anabledd cenedlaethol anfon siaradwr i’ch cyfarfod i siarad â’ch aelodau am y Confensiwn. Neu gwnewch gyflwyniad eich hunan.
Helpu i godi ymwybyddiaeth ymhlith cyrff sy’n darparu gwasanaethau cyhoeddus  
Os yw cyrff cyhoeddus yn ymwybodol o’r Confensiwn, maen nhw’n fwy tebygol o ddeall sut i barchu hawliau dynol pobl anabl.
· Gofynnwch i’ch cyrff cyhoeddus lleol (hynny yw, eich cyngor, bwrdd iechyd lleol neu Ymddiriedolaeth y GIG, ysgolion a cholegau, awdurdod yr heddlu, cymdeithasau tai, canolfannau dydd, cartrefi gofal);

· os oes gan staff wybodaeth am y Confensiwn 
· os ydynt wedi hyfforddi staff ar y Confensiwn 
· pa gynlluniau sydd ganddynt i edrych ar eu polisïau a’u harferion er mwyn sicrhau eu bod yn cefnogi’r Confensiwn.

Atgoffwch nhw y bydd gwneud y pethau hyn yn eu helpu i gydymffurfio â’r Ddeddf Hawliau Dynol a’r ddeddfwriaeth gwahaniaethu ar sail anabledd. Atgoffwch nhw y gallent edrych ar hyn fel rhan o’u Dyletswydd Cydraddoldeb ac y dylent gynnwys pobl anabl yn y gwaith.

· Byddwch yn greadigol. Gallech chi wneud ffilm fer, ysgrifennu a pherfformio cân neu ddrama neu greu darn o waith celf sy’n seiliedig ar hawliau’r Confensiwn, gan dynnu sylw at y rhwystrau sy’n wynebu pobl. Gallai hyn helpu i godi ymwybyddiaeth ymhlith pobl anabl a phwysleisio’r neges i gyrff cyhoeddus.

Yn 2006, ysgrifennodd menyw anabl o’r enw Sian Vasey, sy’n rhedeg Canolfan Byw’n Annibynnol Ealing, ddrama o’r enw ‘Flowers for Geeta’, am fenyw anabl mewn cartref gofal sydd eisiau gadael a phriodi. Dangosodd sut yr oedd gweithwyr proffesiynol wedi methu parchu ei hawliau dynol i briodi, penderfynu lle i fyw a gyda phwy. Mae’r rhain i gyd yn hawliau o dan y Confensiwn.  Perfformiodd staff o’r Comisiwn Hawliau Anabledd y ddrama mewn cynhadledd fawr i weithwyr proffesiynol sy’n gweithio ym maes iechyd a gofal cymdeithasol. Roedd yn ffordd lawer gwell o bwysleisio’r neges na chael cyfarfod gyda siaradwyr yn unig. Dyma pam y dylech chi ddefnyddio enghreifftiau o achosion go iawn lle bynnag y bo’n bosibl.
Sut allaf i ddefnyddio’r Confensiwn i wella fy mywyd a bywydau pobl anabl eraill ym Mhrydain?

Yn ogystal â chodi ymwybyddiaeth, mae sawl ffordd y gallwch chi ddefnyddio’r Confensiwn i ddylanwadu ar achosion unigol neu i newid gwasanaethau a pholisïau– gan gynnwys y ffordd y mae awdurdod lleol yn gwneud penderfyniadau am ffioedd gofal cymdeithasol neu seilwaith ffyrdd, er enghraifft.

Ysgrifennwch lythyr, ewch i gyfarfod (mae Erthygl 29 o’r Confensiwn yn nodi y dylech chi gael lleisio eich barn mewn materion cyhoeddus), siaradwch â’r wasg, neu lluniwch adroddiad a’i gyhoeddi. Beth bynnag y gwnewch chi, gofalwch eich bod yn deall beth mae’r Confensiwn yn ei ddweud a bod gennych dystiolaeth o sut mae hawliau dynol pobl anabl yn cael eu heffeithio.

Dylanwadu ar wasanaethau lleol 
Yn y rhan hon, rydym yn nodi sut gallwch chi ddefnyddio’r Confensiwn i ddylanwadu ar wasanaethau lleol. Er nad yw’r Confensiwn yn ymrwymo awdurdodau lleol yn gyfreithiol, mae ganddynt ddyletswydd i weithredu yn unol â’r Ddeddf Hawliau Dynol a gwahaniaethu ar sail anabledd, gan gynnwys y Ddyletswydd Cydraddoldeb. Gellir defnyddio’r Confensiwn i ddehongli’r deddfau hyn.  Mae’r Ddeddf Hawliau Dynol wedi cael ei defnyddio gan bobl anabl i herio anghyfiawnder, mewn achosion cyfreithiol a thu allan i’r llysoedd yn eu trafodaethau â’r gwasanaethau cyhoeddus.  I weld enghreifftiau ewch i: www.ourhumanrightsstories.org.uk
Gall y Confensiwn fod yn offeryn pwerus iawn o ran eiriolaeth unigol gan ei fod yn gosod meincnodau clir ar y ffordd y dylai awdurdodau cyhoeddus eich trin, yn arbennig pan nad oes hawl gyfatebol yn y Ddeddf Hawliau Dynol, er enghraifft, yr hawl i iechyd.

Yn olaf, mae’r Confensiwn yn set o safonau sydd wedi’i chytuno a’i derbyn yn rhyngwladol i barchu, diogelu a hyrwyddo hawliau dynol pobl anabl. Am y rhesymau hyn, dylai awdurdodau lleol dalu sylw llawn i’r Confensiwn.

Dyma sut y gallwch chi ddefnyddio’r Confensiwn:

· Os yw gwasanaethau lleol yn gwneud i chi deimlo’n rhwystredig, p’un ai bod hynny am nad oes digon o leoedd parcio i bobl anabl, oherwydd agweddau staff neu am fod yr amserau aros yn hir am driniaethau i helpu gyda chyflyrau iechyd meddwl, gallwch chi ddefnyddio’r Confensiwn i hyrwyddo newidiadau cadarnhaol. Ystyriwch pa erthygl neu erthyglau o’r Confensiwn sy’n berthnasol. Nodwch sut mae gwasanaethau lleol yn methu cyrraedd y safonau a addawyd yn y Confensiwn a pha newidiadau ymarferol y gallai cyrff cyhoeddus eu gwneud i ddatrys y broblem.

· Gofynnwch i’r swyddog neu’r aelod etholedig sy’n gyfrifol am gydraddoldeb yn eich cyngor lleol a chorff iechyd i ddod i siarad â’ch grŵp anabledd lleol ynghylch beth maen nhw’n ei wneud i weithredu’r Ddeddf Hawliau Dynol, a sut maen nhw’n defnyddio’r Confensiwn. Efallai bydd angen i chi roi gwybodaeth iddynt am y Confensiwn yn gyntaf!

· Ysgrifennwch at, neu siaradwch â’ch AS, MSP a/neu’ch Aelod o’r Cynulliad– maen nhw yno i’ch cynrychioli.

· Cofiwch nad yw’n dderbyniol – o dan y Confensiwn – i wledydd leihau cefnogaeth hanfodol i bobl anabl. Os ydych chi’n wynebu’r posibilrwydd o doriadau mewn gwasanaethau lleol, peidiwch ag anghofio pwysleisio’r pwynt hwnnw’n gryf. Ewch i gael cyngor gan un o’r sefydliadau a restrir yn Rhan 4 ar sut gallwch chi ddefnyddio’r Confensiwn, ynghyd â’r Ddeddf Hawliau Dynol a’r Ddyletswydd Cydraddoldeb i herio toriadau mewn gwasanaethau.

· Gallwch ofyn i’r cyngor fabwysiadu’r Confensiwn – ysgrifennwch i adran y prif weithredwr.

Dylanwadu ar bolisïau cenedlaethol neu’r DU 
P’un ai a ydych chi’n unigolyn neu’n sefydliad anabledd bach neu fawr, gallwch chi ddefnyddio’r Confensiwn i ddylanwadu ar bolisïau cenedlaethol neu rai'r DU. Fodd bynnag, gallech chi geisio ymuno ag eraill - po fwyaf ohonoch chi sydd, cryfa’n byd fydd eich llais.
· Os ydych chi’n ymateb i ymgynghoriad gan y llywodraeth, defnyddiwch rannau perthnasol y Confensiwn i gefnogi’ch pwyntiau.

· Os ydych chi’n ymgyrchu dros newid yn y gyfraith i gael bargen well i bobl anabl, edrychwch ar beth sydd gan y Confensiwn i’w ddweud ar y mater. Siaradwch am yr hyn a nodir yn y Confensiwn wrth friffio seneddwyr a’i ddefnyddio i gryfhau eich dadl dros newid.

· Pan fyddwch chi’n ysgrifennu cais i Ymchwiliad gan y Pwyllgor Dethol neu i Bwyllgorau’r Mesur Cyhoeddus, tynnwch sylw at effeithiau’r Mesurau ar hawliau pobl anabl o dan y Confensiwn. Ceir Pwyllgorau Seneddol yn yr Alban hefyd sy’n galw am dystiolaeth i graffu ar Fesurau ac fel rhan o Ymchwiliadau Pwyllgorau.

· Mae Comisiwn Hawliau Dynol yr Alban a’r Comisiwn Cydraddoldeb a Hawliau Dynol yn cynghori Senedd yr Alban.  Briffiwch nhw am y materion sy’n peri gofid y mae angen i Senedd yr Alban ymdrin â nhw.

Enghraifft: Y Confensiwn yn y Senedd 
Defnyddiodd y Farwnes Campbell o Surbiton y Confensiwn yn ei hymgyrch lwyddiannus i wneud yr hawl newydd arfaethedig i gael gofal personol am ddim yn Lloegr yn ‘symudadwy’. Os gweithredir y polisi newydd, bydd pobl sy’n gymwys i gael gofal personol am ddim yn gallu symud o un awdurdod lleol i’r llall heb i hynny darfu ar eu trefniadau ariannol na’u gwasanaethau i gael gofal personol am ddim. Dadleuodd fod yn rhaid i’r llywodraeth wneud hyn er mwyn parchu hawliau pobl anabl dan y Confensiwn, hynny yw, eu hawliau i ddewis lle y maent yn byw ar sail gyfartal ag eraill, i weithio a chymryd rhan yn eu cymunedau ac i fod yn rhydd rhag dioddef cam-fanteisio, trais a chamdriniaeth. Gallai pob un o’r hawliau hyn fod dan fygythiad, dadleuodd, os na allai pobl fod yn sicr y byddai eu cefnogaeth yn parhau.
Sut allaf i gymryd rhan yn y gwaith o fonitro ac adrodd?
Mae’r Confensiwn yn dweud y dylai pobl anabl a’u sefydliadau gymryd rhan yn y gwaith o fonitro’r Confensiwn (Erthygl 33).  Mae’r adran hon yn esbonio sut gallwch chi gymryd rhan – yn arbennig trwy ysgrifennu ‘adroddiadau cysgodol’. Mae’r rhain yn adroddiadau y gall sefydliadau eu hanfon i Bwyllgor Anabledd y Cenhedloedd Unedig i ddweud pa gynnydd y mae’r llywodraeth wedi’i wneud (neu heb ei wneud) wrth weithredu’r Confensiwn.

Gallwch fynd ati yn yr un modd i greu ‘adroddiadau anffurfiol’ – er enghraifft, gallech chi ysgrifennu adroddiad am hawliau dynol pobl anabl lleol, a defnyddio hwnnw i ddylanwadu ar bolisïau a gwasanaethau lleol. Neu gallech chi ysgrifennu adroddiad cenedlaethol, er enghraifft, ynghylch addysg bellach neu uwch, a defnyddio hawliau’r Confensiwn i ddangos a gaiff hawliau dynol myfyrwyr anabl eu parchu.

Gwybodaeth gefndir: monitro ac adrodd 
Pwyllgor o 12 arbenigwr yw Pwyllgor Anabledd y Cenhedloedd Unedig (CU) a sefydlwyd i fonitro beth mae’r llywodraethau hynny sydd wedi dilysu’r Confensiwn yn ei wneud i’w weithredu. Mae gan Bwyllgor Anabledd y CU y rôl bwerus o ddal llywodraethau’n atebol. Er na allant orfodi llywodraethau i weithredu eu hargymhellion, nid yw llywodraethau am golli eu henw da a mwy na heb byddant yn mynd i’r afael â’r argymhellion. Mae’r ffaith bod gwledydd yn gwybod y bydd eu hanes o barchu hawliau dynol pobl anabl yn cael eu harchwilio’n rhyngwladol ac yn gyhoeddus yn rheolaidd yn eu helpu i ganolbwyntio ar gyflawni go iawn.

Ym mis Mehefin 2011, a phob pedair blynedd wedi hynny, rhaid i’r DU adrodd i Bwyllgor Anabledd y CU. Gall sefydliadau Hawliau Dynol Cenedlaethol, fel y Comisiwn Hawliau Dynol a sefydliadau gwirfoddol gyflwyno adroddiadau ‘cysgodol’.  Gelwir y rhain yn adroddiadau ‘amgen’ neu ‘gyfochrog’ hefyd – gelwir nhw’n ‘adroddiadau cysgodol’ yn y llawlyfr hwn.

Mae Pwyllgor Anabledd y CU yn edrych yn ofalus ar adroddiadau’r llywodraethau, ochr yn ochr â’r adroddiadau cysgodol.  Maen nhw’n asesu a yw llywodraethau’n cyflawni eu dyletswyddau o dan y Confensiwn.  Maen nhw’n dibynnu’n gryf ar yr adroddiadau cysgodol i wneud hyn.

Ar ôl edrych ar yr holl dystiolaeth a holi gweinidogion, byddant yn cyhoeddi eu ‘Harsylwadau Terfynol’.  Mae’r rhain yn nodi’r argymhellion penodol ym mae angen i’r llywodraeth eu cyflawni.

Mae adroddiadau cysgodol yn ddull pwysig y gall pobl anabl ei ddefnyddio i amlygu lle y cafwyd cynnydd neu le nad yw hawliau dynol pobl anabl wedi cael eu diogelu eto. Mae’r adran hon yn nodi’r broses adrodd ac yn gadael i chi wybod sut y gallwch chi gymryd rhan, yn adroddiad y llywodraeth ac yn yr adroddiadau cysgodol - neu sut i ysgrifennu eich adroddiad eich hun hyd yn oed.
Astudiaeth achos: Sut y gall adrodd wneud gwahaniaeth 
Sefydliad bach gwirfoddol yw’r Pwyllgor Gweinyddu Cyfiawnder (CAJ) sy’n monitro hawliau dynol yng Ngogledd Iwerddon.  Yn y 1990au, roedd am roi terfyn ar yr achosion o sathru ar hawliau dynol pobl a oedd yn cael eu cadw yn y ddalfa dan amheuaeth o ymwneud â thrais parafilwrol. Roedd y bobl hyn yn cael eu cyfweld heb gyfreithwyr yn bresennol, yn cael eu carcharu heb wrandawiad teg ac yn cael eu cam-drin yn gorfforol.

Defnyddiodd y broses adrodd dan y Confensiwn yn erbyn Artaith i gyflawni ei nod.  Bu’r broses yn help iddynt greu cyhoeddusrwydd a rhoi pwysau ar Lywodraeth y DU. Pan ymddangosodd Llywodraeth y DU gerbron y Pwyllgor yn erbyn Artaith ym 1991, 1995 a 1998, cafwyd cyflwyniadau o safon uchel gan CAJ a gwnaethant fynychu pob un o gyfarfodydd y Pwyllgor i friffio aelodau.

Meddai Paul Mageean o CAJ, “Mae’r rhan fwyaf o’r argymhellion a wnaethpwyd gan y Pwyllgor ar gyfer Gogledd Iwerddon yn ystod y blynyddoedd hynny yn sgil effaith uniongyrchol ein cyflwyniadau ni. Mae’r amcanion penodol allweddol a’r nod cyffredinol wedi cael eu cyflawni.  Credwn fod defnyddio’r dacteg hon wedi cael cryn effaith ar newid y ffordd y mae’r DU, a’r heddlu yng Ngogledd Iwerddon yn arbennig, yn gweithredu o ran cadw’r rheiny sydd dan amheuaeth o fod yn rhan o’r trais parafilwrol yng Ngogledd Iwerddon yn y ddalfa.”
Pan fydd y llywodraeth yn ysgrifennu ei hadroddiad cyntaf i Bwyllgor Anabledd y CU, rhaid iddi nodi:

· A yw pobl anabl yn mwynhau pob hawl yn y Confensiwn mewn gwirionedd – ac i ba raddau y maent yn eu mwynhau (gyda’r ystadegau wedi’u nodi yn ôl rhyw, oedran, math o nam, tarddiad ethnig a chategorïau eraill).

· Pa bolisïau, strategaethau a chyfreithiau sydd ar waith ganddi i sicrhau bod pob un o hawliau’r Confensiwn yn cael ee gwireddu. Dylai nodi pa adnoddau sydd wedi cael eu nodi i gefnogi hyn a pha gynnydd sydd wedi cael ei wneud.

· A yw wedi mabwysiadu deddfwriaeth gwrth-wahaniaethu anabledd gynhwysfawr.

· Pa systemau sydd ar waith i fonitro’r cynnydd tuag at sicrhau bod pob un o hawliau’r Confensiwn yn cael eu gwireddu i bobl anabl, gan gynnwys manylion ar sut y bydd cynnydd yn cael ei fesur.

· Sut caiff pob un o hawliau’r Confensiwn eu diogelu o fewn cyfraith y DU a manylion unrhyw gyfreithiau sy’n hepgor neu’n peri i bobl anabl gael eu trin yn waeth.

· Sut gall pobl anabl gael cyfiawnder os yw eu hawliau o dan y Confensiwn yn cael eu tanseilio.

· A oes yna unrhyw rwystrau sydd y tu hwnt i’w rheolaeth sy’n ei gwneud hi’n anodd gwireddu hawliau’r Confensiwn, gan gynnwys manylion ar ba gamau sy’n cael eu cymryd i’w goresgyn.
Mae gennych chi’r hawl i fod yn rhan o’r gwaith monitro 
Rhaid i lywodraethau annog pobl anabl a’u sefydliadau i fonitro pa mor dda y mae’r Confensiwn yn cael ei weithredu. Dylent gynnwys pobl anabl wrth lunio’u hadroddiadau i Bwyllgor Anabledd y CU hefyd.
Mae cymryd rhan mewn rhywbeth yn golygu llawer mwy na chael eich ‘ymgynghori’ arno.  Mae’n golygu cael eich grymuso i lunio sut y caiff pethau eu gwneud o’r cychwyn cyntaf a gweithio gyda’r llywodraeth fel partner cydradd. Rhaid i’r cymryd rhan hyn:
· gael ei gynllunio ymlaen llaw
· cael ei gydgysylltu
· bod yn hollol hygyrch a chynhwysol 
· bod yn amrywiol: dylai nifer o bobl anabl gwahanol allu cymryd rhan mewn amrywiaeth o wahanol ffyrdd 
· bod yn ystyrlon; rhaid i bobl wybod yn union beth y disgwylir ganddynt a beth fydd y canlyniadau a rhaid iddynt deimlo bod eu harbenigedd wedi cael ei gydnabod yn briodol
· bod yn ddylanwadol; dylai fod yn glir sut mae safbwyntiau a blaenoriaethau pobl anabl wedi dylanwadu ar gynlluniau’r dyfodol.

Bydd mewnbwn a chyfranogiad pobl anabl yn hanfodol. Hebddo, ni fydd modd mesur nac asesu cynnydd yn iawn na datblygu polisïau, cyfreithiau a chynlluniau gwell.

Bydd y Swyddfa dros Faterion Pobl Anabl (ODI) yn cydgysylltu’r broses o fonitro ac adrodd ar ran Llywodraeth San Steffan, a bydd yn gweithio gyda llywodraethau Cymru a’r Alban ar feysydd y maent yn gyfrifol amdanynt. Bydd yr ODI yn croesawu eich sylwadau ar sut yr hoffech chi gymryd rhan - neu eich sylwadau ar sut mae’r DU yn gweithredu’r Confensiwn, a chewch y manylion cysylltu yn Rhan 4.  Fel rhan o’i gwaith o gydgysylltu gwaith y Confensiwn ar draws llywodraeth, bydd yr ODI yn annog adrannau o’r llywodraeth i gysylltu â phobl anabl.  Mae gan sawl adran o’r llywodraeth ei grŵp cynghori ar anabledd ei hun eisoes.  Fodd bynnag, bydd y modd y byddant yn defnyddio’r grwpiau hyn neu’n ymgysylltu â phobl anabl eraill yn dod i’r amlwg wrth i’r dyddiad ar gyfer cyflwyno adroddiad y Llywodraeth i Bwyllgor Anabledd y CU agosáu.
Mae’r Uned Cydraddoldeb yn Llywodraeth yr Alban yn cydgysylltu’r wybodaeth sydd ei hangen er mwyn adrodd ar gydymffurfiaeth a chynnydd yr Alban.  Os ydych chi’n byw yn yr Alban, dylech chi fod yn rhan o’r gwaith hwnnw.

Yn yr un modd, os ydych chi’n byw yng Nghymru dylai fod yna gyfle i weithio gyda Llywodraeth Cynulliad Cymru. Bydd yr Is-adran Cydraddoldeb, Amrywiaeth a Chynhwysiant yn gweithio gyda phobl anabl a phob adran o Lywodraeth Cynulliad Cymru i weithredu’r Confensiwn a monitro cynnydd.

Bydd llywodraethau Cymru a’r Alban yn cyflwyno eu hasesiadau o’r cynnydd y maent wedi’u gwneud yn y meysydd y maent yn gyfrifol amdanynt yn adroddiad y DU. Bydd yna un adroddiad ar gyfer y DU, a fydd yn ystyried gwaith y DU a’r llywodraethau datganoledig o ran eu cydymffurfiaeth â’r Confensiwn.
Mae’r Comisiwn Cydraddoldeb a Hawliau Dynol a Chomisiwn Hawliau Dynol yr Alban yn annog pobl anabl i gymryd rhan yn eu gwaith monitro mewn sawl ffordd wahanol. Maent wedi cynnal digwyddiadau i bobl anabl i ddarganfod beth yw eu blaenoriaethau ac mae’r Comisiwn Cydraddoldeb a Hawliau Dynol wedi sefydlu grŵp cyfeirio o bobl anabl o bob cwr o Brydain i’w cynghori. Bydd pobl anabl a’u sefydliadau’n cael eu gwahodd i gymryd rhan yn y gwaith o lunio adroddiad cysgodol y Confensiwn ar weithredu’r Confensiwn ym Mhrydain.
Ond peidiwch ag aros i gael gwahoddiad i gael cymryd rhan!  Dyma rai pethau y gallwch chi ddechrau eu gwneud nawr fel unigolyn neu fel rhan o grŵp.

Fel unigolyn gallwch:

· Edrych ar yr hawliau a ddisgrifiwyd yn Rhan 2. Ystyriwch beth mae pob hawl yn ei olygu i chi a pha rai sydd bwysicaf i chi. A ydych chi’n cael y cyfleoedd hynny yn eich bywyd eich hun?  Beth fyddai’n eich helpu i fwynhau’r hawliau’n ymarferol? Er enghraifft, os nad ydych chi’n gweithio ond yr hoffech chi weithio, meddyliwch am: ba bethau sy’n ddefnyddiol i chi? Pa bethau sy’n eich rhwystro? Os gallech chi newid unrhyw beth, beth fyddech yn ei newid?

· Nodi neu gofnodi eich meddyliau ac yna’u rhannu.  Gallech chi eu hanfon i’r Comisiwn Cydraddoldeb a Hawliau Dynol neu i Gomisiynau eraill, yr ODI (neu Lywodraeth Cynulliad Cymru neu Lywodraeth yr Alban, yn dibynnu ar y mater dan sylw a lle’r ydych chi’n byw) neu i un o’r sefydliadau anabledd cenedlaethol fel Cyngor Pobl Anabl y DU neu Anabledd Cymru. Bydd hyn o gymorth iddynt weld beth sy’n gweithio’n dda a beth arall sydd angen ei wneud. Gallent ddefnyddio’ch tystiolaeth yn eu hadroddiad.
Fel grŵp gallwch:
· Gasglu tystiolaeth gan eich aelodau am eu profiadau. Dewiswch yr hawliau y credwch fyddai’n fwyaf perthnasol iddynt o Ran 2 a gofynnwch iddynt ddweud wrthych am unrhyw rwystrau y maent yn eu hwynebu a pha gamau fyddai’n eu helpu i fwynhau’r hawliau hynny’n ymarferol.
· Defnyddio’r dystiolaeth honno i lunio adroddiad cysgodol ar y Confensiwn ar gyfer Pwyllgor Anabledd y CU, neu drefnu’r dystiolaeth (yn ôl yr erthyglau perthnasol) a’i hanfon i’r Comisiwn Cydraddoldeb a Hawliau Dynol, Comisiwn Hawliau Dynol yr Alban, yr ODI neu i rwydwaith anabledd cenedlaethol yr ydych chi’n rhan ohono neu’n gwybod amdano. Gallent ddefnyddio’r dystiolaeth ar gyfer eu hadroddiadau.
· Gofyn i gael gweld eich AS (Lloegr/Prydain), MSP (yr Alban) neu eich AC (Cymru) i drafod eich canfyddiadau. Gallent fynd i’r afael â rhai o’r materion a dechrau rhoi pwysau ar y llywodraeth i weithredu. Os nad ydych chi’n siŵr sut i wneud hyn, efallai gall sefydliad anabledd cenedlaethol eich helpu.
Pam cymryd rhan yn y gwaith o lunio adroddiad cysgodol?

Yn syml, dyma un o’r ffyrdd mwyaf effeithiol o ddefnyddio’r Confensiwn er mwyn sicrhau newidiadau cadarnhaol i bobl anabl.

Hyd yn oed pan fydd llywodraethau’n hunanfeirniadol, gall eu hadroddiadau ar weithredu Confensiynau’r CU gyflwyno darlun rhy gadarnhaol am hawliau pobl  –darlun nad yw bob amser yn portreadu’r hyn sy’n digwydd go iawn. Dyna pam mae pwyllgorau monitro’r CU yn annog grwpiau gwirfoddol i ddarparu eu hadroddiadau eu hunain iddynt. Maen nhw’n defnyddio’r wybodaeth hon i asesu’r cynnydd gwirioneddol sy’n cael ei wneud ac i ganfod beth yw’r bylchau a’r problemau a lle mae angen mwy o weithredu. Mae’r adroddiadau cysgodol o gymorth iddynt feddwl hefyd am ba gwestiynau i ofyn i bob llywodraeth.  Weithiau, maent yn mabwysiadu argymhellion i sicrhau newid y grwpiau gwirfoddol yn eu ‘Harsylwadau Terfynol’.

Mae ysgrifennu’r adroddiad hefyd yn helpu’r sefydliadau gwirfoddol i gasglu tystiolaeth ac i ganfod beth sydd angen ei wneud i wireddu hawliau’r Confensiwn.

Bydd Pwyllgor Anabledd y CU yn gwneud argymhellion (‘Arsylwadau Terfynol’) sy’n hysbysu’r llywodraeth pa gamau sydd angen iddynt eu cymryd i gydymffurfio â’r Confensiwn. Gallwch chi ddefnyddio’r argymhellion hyn i roi pwysau ar y llywodraeth i weithredu. Hefyd, pan fydd y llywodraeth yn cyflwyno ei hadroddiad nesaf, bydd Pwyllgor Anabledd y CU yn disgwyl gwybodaeth fanwl am y camau sydd wedi cael eu cymryd. Gallwch chi roi eich barn yn yr adroddiad cysgodol.

Canllawiau ar ysgrifennu adroddiad cysgodol 
Mae canllawiau cryno ar ysgrifennu adroddiad cysgodol yn dilyn.  Mae canllawiau manylach ar wefan y Gynghrair Anabledd Rhyngwladol (manylion yn Rhan 4).

Defnyddiwch y canllaw hwn os ydych chi’n grŵp o bobl anabl sy’n cyfrannu at adroddiad cysgodol grŵp mwy o faint, neu’n fudiad gwirfoddol sy’n cynrychioli pobl anabl sydd â statws ymgynghorol gyda’r CU. Gallwch chi ei ddefnyddio hefyd os ydych chi am ysgrifennu adroddiad anffurfiol ar y Confensiwn i’w ddefnyddio yn eich gwaith ymgyrchu. Yn syml, newidiwch ‘Bwyllgor Anabledd y CU’, er enghraifft, i ‘bwyllgor craffu’r cyngor’ neu ‘Fwrdd y GIG’.  Yn lle nodi’r ‘llywodraeth’, ysgrifennwch ‘cyngor’ neu ‘awdurdod heddlu’, er enghraifft.

Mae Pwyllgor Anabledd y CU yn dweud ei fod yn awyddus iawn i dderbyn adroddiadau gan bobl anabl a’u sefydliadau. Fodd bynnag, mae’n syniad da gweithio gyda’ch gilydd fel na fydd Pwyllgor Anabledd y CU yn derbyn nifer gormodol o adroddiadau i’w darllen – bydd yn derbyn adroddiadau o wledydd eraill hefyd. Bydd adroddiadau sy’n cynrychioli barn a safbwyntiau llawer o bobl yn fwy tebygol o gael eu darllen gan Bwyllgor Anabledd y CU a byddant yn creu mwy o effaith.
Gallech ysgrifennu adroddiad heb weld un y llywodraeth neu ei ysgrifennu mewn ymateb i adroddiad y llywodraeth.  Mae’r ddau’n ddefnyddiol.

Sut i fynd ati
Cam 1: Edrychwch ar y broses, yr amserlenni a’r trefniadau ar wefan Pwyllgor Anabledd y CU (gweler Rhan 4). Nodwch fod angen anfon adroddiad y DU i’r Pwyllgor erbyn Mehefin 2011. Os ydych chi, er enghraifft, yn ysgrifennu adroddiad lleol i bwyllgor craffu yn eich cyngor lleol, yna holwch pryd mae’r pwyllgor yn cyfarfod ac erbyn pryd y mae angen i chi anfon eich adroddiad fel y gallant ei drafod yn y cyfarfod.

Cam 2: Ystyriwch gyda phwy allech chi weithio i ysgrifennu’r adroddiad.  Er enghraifft, waeth a ydych chi’n sefydliad mawr neu’n grŵp hunan-eirioli bychan, byddai’n syniad da cysylltu â grwpiau eraill a gofyn a hoffent weithio gyda chi.

Cam 3: Penderfynwch beth fydd yn cael ei gynnwys yn eich adroddiad a sut byddwch yn ei drefnu.

· Meddyliwch am yr hawliau mwyaf perthnasol a phwysig i chi yn y Confensiwn a chanolbwyntiwch ar y rheiny (defnyddiwch Ran 2 y canllaw hwn i’ch helpu). Gofalwch eich bod yn canolbwyntio ar y meysydd hynny sydd bwysicach i’r bobl anabl yn eich grŵp.

· Edrychwch ar y materion allweddol i bobl anabl ac i ba raddau mae pobl yn gallu mwynhau hawliau’r Confensiwn ar hyn o bryd. Rhaid i chi ddefnyddio tystiolaeth go iawn. Gellir cael tystiolaeth o arolygon, adroddiadau ymchwil, ystadegau swyddogol, ac erthyglau papur newydd. Gallwch chi hefyd gynnwys ‘astudiaethau achos’ – enghreifftiau go iawn o sut mae’r broblem yn effeithio ar bobl anabl.

· Nodwch y rhwystrau sy’n bodoli’n glir a sut y maent yn berthnasol i hawliau’r Confensiwn.

· Os oes yna bethau y mae’r llywodraeth neu awdurdod cyhoeddus arall yn eu gwneud yn arbennig o dda, nodwch hynny. Os nad oes rhywbeth wedi cael ei wneud, nodwch hynny hefyd.

· Gwnewch argymhellion penodol ar gyfer newid.  Os ydych chi am weld camau’n cael eu cymryd i ymdrin â throseddau casineb ar sail anabledd, ewch gam ymhellach na dim ond dweud y dylai’r llywodraeth wneud mwy i ymdrin â throseddau casineb ar sail anabledd.  Nodwch gamau penodol y dylai cyrff gwahanol fel y gweinyddiaethau datganoledig, y Weinyddiaeth Gyfiawnder, Gwasanaeth Erlyn y Goron, yr heddlu, cynghorau lleol neu’r cymdeithasau tai eu cymryd.

· Nodwch yn glir pa ran o’r llywodraeth ddylai fod yn gwneud y newidiadau hyn. Dywedwch sut rydych chi am fod yn rhan o’r gwaith o gyflawni’r newidiadau.

· Os oes yna wybodaeth neu dystiolaeth sy’n rhy hir i gynnwys ym mhrif ran eich adroddiad, ond y credwch y byddai’n fuddiol i Bwyllgor Anabledd y CU eu darllen, cofiwch eu cynnwys mewn atodiad ar y diwedd.

Cam 4: Nawr ysgrifennwch eich adroddiad! Dilynwch ganllawiau argraffu clir fel y gall y rhan helaeth o bobl ei ddarllen. Cofiwch ddefnyddio Saesneg syml a brawddegau byr. Peidiwch â defnyddio jargon nac acronymau na fydd aelodau’r Pwyllgor yn gyfarwydd â nhw. Cofiwch nad Saesneg yw iaith gyntaf sawl aelod o’r Pwyllgor a’u bod yn tarddu o ddiwylliannau eraill, felly nid ydynt o reidrwydd yn gwybod sut mae llywodraeth Prydain yn gweithio. Defnyddiwch baragraffau wedi’u rhifo. Cadwch yr adroddiad yn fyr.
Cam 5: Gofynnwch i bobl yr ydych chi’n ymddiried ynddynt ddarllen yr adroddiad a rhoi eu sylwadau arno fel y gallwch chi ei wella. Ystyriwch a oes yna grwpiau a fyddai am ei gefnogi o bosibl ac, os yw’n briodol, holwch am ganiatâd i ddefnyddio’u logo. Gofalwch hefyd fod yr adroddiad ar gael mewn amrywiaeth o fformatau hygyrch.

Cam 6: Cyhoeddwch yr adroddiad a’i anfon at y bobl berthnasol.
Cam 7: Camau dilynol. Os ydych chi’n anfon eich adroddiad i bwyllgor lleol ceisiwch gymryd rhan yn y cyfarfod. Os ydych am fynychu cyfarfod y pwyllgor, bydd angen i chi ofyn i ysgrifenyddiaeth y pwyllgor a yw hyn yn bosibl. Mae’n arbennig o ddefnyddiol cwrdd ag aelodau’r pwyllgor ymlaen llaw, felly, os yn bosibl, holwch os gallwch chi gwrdd â nhw am drafodaeth fer ymlaen llaw.
Cyhoeddusrwydd: Cofiwch roi copi o’ch adroddiad ar eich gwefan.  Gallech chi gyflwyno datganiad i’r wasg am yr adroddiad a dosbarthu copïau ohono i’ch aelodau.

Adroddiadau cysgodol: Sut maent yn cael eu llunio yn Awstralia 
Mae Ffederasiwn Sefydliadau Anabledd Awstralia wedi ymuno â sefydliadau hawliau anabledd cenedlaethol eraill i lunio adroddiad cysgodol cydgysylltiedig ar sut mae Llywodraeth Awstralia’n gweithredu’r Confensiwn.

Credant fod gweithio ar y cyd yn ffordd effeithiol o sicrhau bod Pwyllgor Anabledd y CU yn cael darlun cynhwysfawr o statws cyfredol hawliau anabledd yn Awstralia. Maent wedi creu gwefan benodol ar gyfer y prosiect lle gall pobl anabl ddweud wrthynt am eu profiadau a’u problemau go iawn wrth geisio defnyddio’u hawliau o dan y Confensiwn. Gellir gweld y wefan yn: www.disabilityrightsnow.org.au Gall grwpiau anabledd ddefnyddio’r llyfr gwaith ar y wefan i gofnodi’r materion allweddol o dan bob un o hawliau’r Confensiwn a rhoi enghreifftiau o droseddau posibl.
Cofiwch – mae gan Lywodraeth y DU ddyletswydd i adrodd ar Gonfensiynau eraill, gan gynnwys Confensiwn y Cenhedloedd Unedig ar Hawliau'r Plentyn, y Confensiwn ar Ddiddymu Gwahaniaethu yn erbyn Menywod a’r Confensiwn ar Ddiddymu Gwahaniaethu Hiliol.  Dylai’r adroddiadau hyn gynnwys pobl anabl hefyd. Gallech weithio gyda grwpiau menywod, plant neu leiafrifoedd ethnig i sicrhau bod materion pobl anabl o dan unrhyw un o’r confensiynau hyn yn cael eu cynnwys yn eu hadroddiadau cysgodol.
Sut allaf i gwyno bod y Confensiwn wedi’i dorri?

Ar lefel y CU, mae’r Protocol Dewisol yn galluogi Pwyllgor Anabledd y CU i edrych ar achosion unigol yn ogystal â throseddau systematig yn erbyn hawliau dynol pobl anabl gan Lywodraeth y DU.

Yn genedlaethol neu’n lleol, er na allwch chi fynd â’r llywodraeth i’r llys am dorri’r Confensiwn ei hunan, mae yna sawl ffordd y gallwch chi ddefnyddio’r Confensiwn i gryfhau eich achos – does wahaniaeth a ydych chi’n herio’r llywodraeth neu awdurdod cyhoeddus arall. Gallai hyn fod yn wir:

· Os credwch fod y mater dan sylw yn cael ei gwmpasu gan ddeddfwriaeth arall y gellir ei gorfodi’n a ellir cael ei orfodi’n uniongyrchol yn llysoedd y DU (er enghraifft, yn y Ddeddf Hawliau Dynol neu’r ddeddfwriaeth ar gydraddoldeb).

· Os ydych chi’n gwneud cwyn yn erbyn awdurdod cyhoeddus, naill ai trwy weithdrefnau mewnol neu drwy arolygiaethau fel y Comisiwn Ansawdd Gofal neu’r Ombwdsmon.
Mae’r adran hon yn esbonio sut gallwch chi wneud cwyn os ydych chi’n credu bod eich hawliau wedi cael eu tanseilio.

Cam 1: Siaradwch â rhywun rydych chi’n gallu ymddiried ynddo.  Gallai fod yn ffrind, yn berthynas, yn eiriolwr neu’n gydweithiwr. Nodwch beth sy’n mynd o’i le, pa hawliau sy’n cael eu heffeithio a beth rydych chi am newid. Os nad ydych chi’n siŵr a yw’r Confensiwn yn gymwys i’ch sefyllfa chi, cofiwch ofyn am gyngor. Os yw’r broblem sydd gennych yn ymwneud â chael eich trin yn wael yn y gwaith neu wrth geisio defnyddio gwasanaethau, efallai bod y corff cysylltiedig yn tanseilio eich hawliau o dan y ddeddfwriaeth gydraddoldeb. Gallai siarad â grŵp anabledd cenedlaethol neu asiantaeth gynghori eich helpu i bennu pa hawliau o dan y Confensiwn sy’n berthnasol i’ch sefyllfa ac a oes unrhyw hawliau eraill yn cael eu tanseilio.
Cam 2: Ceisiwch ddatrys y sefyllfa gyda’r unigolyn neu’r corff sy’n achosi’r broblem yn gyntaf. Ceir sawl enghraifft o bobl anabl sy’n defnyddio dadleuon hawliau dynol i gael corff cyhoeddus i newid rhywbeth. Gweler Rhan 4 am leoedd y gellir cael gafael ar yr enghreifftiau hyn.
Cam 3: Os na fydd hynny’n gweithio, holwch beth yw’r broses gwyno.  Mae gan bob corff cyhoeddus broses gwyno. Rhaid i bob cyflogwr gael gweithdrefn gwyno i weithwyr.

Cam 4: Os na fydd hyn yn datrys y broblem, gallwch ysgrifennu at neu gysylltu â’ch cynghorydd lleol neu’ch AS, MSP neu Aelod Cynulliad. Efallai y byddant yn fodlon ysgrifennu llythyr i’r corff cyhoeddus ar eich rhan. Efallai y gall grŵp anabledd eirioli ar eich rhan. Weithiau gall hyn ddatrys pethau.

Cam 5: Fe allech chi ystyried dwyn achos cyfreithiol yn ei erbyn, ond holwch am gyngor gan y Comisiwn Cydraddoldeb a Hawliau Dynol neu gan un o’r sefydliadau a restrwyd yn yr adran ‘Gwybodaeth Bellach’ yn gyntaf. Gall cychwyn achos cyfreithiol fod yn ddrud ac yn anodd iawn, oni bai:

· bod gennych chi incwm isel iawn ac yn gymwys i gael cymorth cyfreithiol (cymorth cyfreithiol yw lle mae’r llywodraeth yn talu eich costau cyfreithiol). Ni fyddwch yn gymwys i dderbyn cymorth cyfreithiol os yw’r achos yn ymwneud â chyflogaeth 
· bod y Comisiwn Cydraddoldeb a Hawliau Dynol neu gorff arall yn fodlon cefnogi eich achos (gall y Comisiwn ond cefnogi achosion sy’n ymwneud â hawliau dynol sydd hefyd yn codi materion o dan y ddeddfwriaeth ar gydraddoldeb – ond gweler isod y pwerau eraill sydd ganddynt i weithredu os oes achosion o gamddefnyddio hawliau dynol).

Os ydych chi am ddwyn achos cyfreithiol, bydd angen iddo fod yn achos o dan y Ddeddf Hawliau Dynol neu gyfraith cydraddoldeb. Ni allwch ddwyn achos cyfreithiol o dan y Confensiwn.  Ond gallwch ddefnyddio’r Confensiwn yn bendant i gryfhau eich achos.

Mae angen i chi nodi pa hawliau o dan y Ddeddf Hawliau Dynol neu gyfraith cydraddoldeb sy’n cael eu heffeithio yn eich achos. Yna, edrychwch ar erthygl(au) b/perthnasol y Confensiwn i weld beth mae’n ei ddweud am eich hawliau dynol yn y maes hwnnw a defnyddiwch hynny yn eich dadl.  Dylai eich cynrychiolydd cyfreithiol allu nodi’r materion hyn – os na fydd wedi gwneud, dylech holi iddo wneud.

Enghraifft: Defnyddio’r Confensiwn yn eich cwyn 
Mae Pratibha wedi bod yn derbyn gofal cartref gan ei hawdurdod lleol.  Mae ganddi anghenion cymorth uchel iawn. Mae’n gwneud cais i gael eu hanghenion wedi’u hasesu eto am ei bod yn teimlo bod angen mwy o help arni. Mae ei hawdurdod lleol yn cytuno bod ei hanghenion wedi cynyddu. Yr unig ffordd y gall yr awdurdod ddiwallu’r anghenion hyn, mae’n debyg, yw trwy ei symud i gartref gofal preswyl. Mae arian yn brin ac mae’n dweud y byddai’n costio gormod iddo dalu am gymorth cartref. Mae Pratibha’n teimlo’n gryf ei bod am aros yn ei chartref ei hun. Mae’n egnïol tu hwnt yn ei chymuned leol ac mae ganddi lawer o ffrindiau a diddordebau.

Gall Pratibha ddefnyddio’r Confensiwn, ynghyd â chyfreithiau eraill, i ddadlau y dylai’r awdurdod lleol ei chynorthwyo i fyw yn ei chartref.
Gall hi ddadlau fod:

- Erthygl 8 o’r Confensiwn Ewropeaidd ar Hawliau Dynol yn rhoi dyletswydd ar ei hawdurdod lleol i barchu ei hawl i gael bywyd preifat a theuluol. Mae’r hawl hon yn cynnwys gallu cael ffrindiau a chymryd rhan mewn gweithgareddau a hamdden gymdeithasol a diwylliannol. Pan fydd pobl yn mynd i le gofal preswyl, gallant golli ffrindiau a’r cyfleoedd i fwynhau’r ystod eang o weithgareddau y byddent fel arfer yn eu gwneud pe baent yn byw gartref. Mae’r hawl hon yn ymwneud â diogelu lles meddyliol a chorfforol unigolyn hefyd. Mae Pratibha’n bendant y byddai’n digalonni pe bai’n gorfod symud o’i chartref ac yn colli ei hannibyniaeth.
– Mae Erthygl 19 o Gonfensiwn Anabledd y CU yn nodi’n glir iawn bod ganddi’r hawl i ddewis lle mae’n byw a gyda phwy. Mae’n nodi bod ganddi’r hawl i fyw yn y gymuned a’r hawl i beidio â chael ei gorfodi i ddilyn math arbennig o drefniant byw, fel cartref gofal preswyl. Bydd hyn yn cryfhau ei hachos.

- O dan y Ddyletswydd Cydraddoldeb, mae gan ei hawdurdod lleol ddyletswydd hefyd i hyrwyddo cyfle cyfartal i bobl anabl. Mae’r ddyletswydd honno’n cynnwys penderfyniadau a wneir am unigolion. Byddai ei symud i gartref gofal yn ei hamddifadu o’r holl gyfleoedd i gymryd rhan yn y pethau mae’n eu gwneud ar hyn o bryd. Gall hi eu hatgoffa nhw am hyn a gofyn iddynt a ydynt wedi gwneud asesiad effaith ar gydraddoldeb anabledd, i rannu canfyddiadau’r asesiad gyda hi neu ofyn iddynt wneud un ac i’w chynnwys yn y broses.
Os ydych chi’n blentyn – Mae yna Gomisiynwyr ar gael i Blant a Phobl Ifanc ym mhob gwlad sy’n gyfrifol am hyrwyddo eu buddiannau. Gallwch chi ddweud wrthynt am eich problemau 
Sut gall y Comisiwn Cydraddoldeb a Hawliau Dynol helpu os nad yw hawliau dynol yn cael eu parchu 
Gall y Comisiwn Cydraddoldeb a Hawliau Dynol:

· roi cyngor a gwybodaeth am ddim i bobl anabl am eu hawliau dynol trwy ei linell gymorth ac mewn rhai amgylchiadau, gall gefnogi achosion cyfreithiol unigol 
· wneud gwaith ymchwil a darparu addysg neu hyfforddiant 
· cynnal ymholiadau, ymchwiliadau ac asesiadau 
· dwyn achos cyfreithiol o’r enw ‘adolygiad barnwrol’ yn erbyn corff cyhoeddus (cyngor neu adran o’r llywodraeth, er enghraifft) os nad yw hawliau dynol yn cael eu parchu 
· ymyrryd mewn achosion cyfreithiol sy’n ymwneud â hawliau dynol a ddechreuwyd gan bobl eraill. Golyga hyn y gall y comisiwn roi cyngor arbenigol i’r llys.

Sut gall Comisiwn Hawliau Dynol yr Alban helpu 
Gall Comisiwn Hawliau Dynol yr Alban:

· ymyrryd mewn achosion cyfreithiol yn llysoedd yr Alban a rhoi cyngor arbenigol 
· cynnal ymchwiliadau i awdurdodau cyhoeddus yr Alban ac, fel rhan o Ymchwiliad, gallant archwilio lleoliadau cadw 
· gwneud gwaith ymchwil, darparu cyngor neu arweiniad, addysg neu hyfforddiant 
· adolygu neu awgrymu newidiadau i unrhyw un o feysydd cyfraith yr Alban neu bolisïau neu arferion awdurdodau cyhoeddus yr Alban.
Os ydych chi’n dwyn achos cyfreithiol sy’n ymwneud â hawliau dynol a’r Confensiwn, rhowch wybod i’r Comisiynau am hyn:

· Rhag ofn y byddant yn gallu ymyrryd gyda dadleuon defnyddiol.

· Fel bod ganddynt dystiolaeth i’w defnyddio i’w helpu i gynghori’r llywodraeth ar ba gamau sydd angen eu cymryd i ddiogelu hawliau dynol pobl anabl.

Os ydych chi wedi dilyn pob llwybr sydd ar gael i unioni camwedd ym Mhrydain ond heb gael cyfiawnder, ystyriwch wneud cwyn i Bwyllgor Anabledd y CU.
Sut ydw i’n gwneud cwyn i Bwyllgor Anabledd y CU?
Y Protocol Dewisol sy’n sefydlu’r gweithdrefnau cyfathrebu a’r weithdrefn ymchwilio.

Mae’r weithdrefn gyfathrebu’n caniatáu i bobl gyflwyno deiseb i Bwyllgor Anabledd y CU os credant fod eu hawliau o dan y Confensiwn wedi cael eu tanseilio a’u bod wedi ceisio unioni’r camwedd ym mhob ffordd bosibl trwy lysoedd y DU.
Mae’r weithdrefn ymchwilio’n caniatáu i Bwyllgor Anabledd y CU gynnal ymchwiliadau, pan fyddant wedi cael gwybodaeth ddibynadwy am honiadau o droseddau difrifol neu systematig sy’n tanseilio’r hawliau o dan y Confensiwn.
Gallwch gwyno i Bwyllgor Anabledd y CU os credwch fod eich hawliau o dan y Confensiwn wedi eu tanseilio:

· Os mai chi yw’r dioddefwr (honedig). Os nad chi yw’r dioddefwr, rhaid i chi gael caniatâd i weithredu ar ran y dioddefwr.
· Os mai cwyno am y llywodraeth yr ydych. Ni ellir gwneud hyn yn erbyn awdurdodau eraill, fel y cyngor er enghraifft. Os ydych chi’n credu bod Llywodraeth Cynulliad Cymru neu Lywodraeth yr Alban wedi mynd yn groes i’r Confensiwn, rhaid i chi gwyno yn erbyn Llywodraeth y DU yr un fath, ond byddai’n ddoeth pe baech chi’n defnyddio unrhyw fecanweithiau cwyno eraill sydd ar gael yn gyntaf, gan gynnwys yr Ombwdsmon perthnasol.
· Os oes sail gadarn i’r gŵyn. Golyga hyn fod angen tystiolaeth arnoch fod hawliau dynol wedi cael eu tanseilio mewn gwirionedd. Rhaid i’r drosedd fod yn berthnasol i un erthygl neu fwy o’r Confensiwn.

· Nid yw’r gŵyn yn mynd yn groes i’r egwyddorion a’r hawliau a nodir yn y Confensiwn. Rydych wedi defnyddio pob llwybr cyfreithiol posibl ym Mhrydain heb lwyddiant.

· Nid oes unrhyw gyfraith y gallwch chi ei defnyddio ym Mhrydain i orfodi’r hawl arbennig honno o dan y Confensiwn. Er enghraifft, nid oes unrhyw gyfraith ym Mhrydain yn dweud bod gan lywodraeth ddyletswydd i sicrhau bod pobl anabl yn cael safon byw ddigonol a chartref hygyrch. Fodd bynnag, os ydych chi’n wynebu caledi dwys neu’n byw dan amgylchiadau sy’n peri i chi golli eich urddas, hyd yn oed ar ôl hawlio’r holl fudd-daliadau a grantiau y mae gennych chi’r hawl iddynt neu oherwydd tŷ sy’n hollol annigonol, gallai hon fod yn sefyllfa lle gellid gwneud cwyn i Bwyllgor Anabledd y CU (am nad yw’r llywodraeth wedi cymryd digon o gamau i wireddu’r hawl i gael safon byw ddigonol, Erthygl 28).
Rhaid cofio rheolau pwysig eraill wrth wneud cwyn:
· Rhaid i’r mater yr ydych chi’n cwyno amdano naill ai fod wedi digwydd wedi i’r DU ddilysu’r Confensiwn, neu, os dechreuodd cyn y dyddiad dilysu (8 Mehefin 2009) rhaid iddo fod yn digwydd ar yr adeg rydych yn gwneud y cwyn.
· Ni allwch wneud cwyn dienw (hynny yw, rhaid i chi ddweud pwy ydych chi).
· Rhaid i’r mater fod yn un nad yw Pwyllgor Anabledd y CU wedi rhoi sylw iddo eisoes.
· Rhaid i’r mater fod yn un nad yw corff hawliau rhyngwladol arall fel Llys Cyfiawnder Ewrop neu Lys Hawliau Dynol Ewrop yn ymdrin ag ef.
Pethau pwysig eraill i gofio:

1. Gofynnwch am gyngor y Comisiwn Cydraddoldeb a Hawliau Dynol neu Gomisiwn Hawliau Dynol yr Alban bob amser cyn penderfynu defnyddio’r Protocol Dewisol. Gallant roi cyngor i chi ar a yw’r achos yn addas ac os nad yw, beth arall y gallech chi ei wneud.

2. Ceisiwch ddod o hyd i eraill sy’n cael eu heffeithio gan y mater hwn.  Gall grwpiau o bobl wneud cwyn gystal ag unigolion. Gallai fod yn haws os oes grŵp ohonoch chi i gefnogi’ch gilydd. Cysylltwch â sefydliadau pobl anabl lleol a chenedlaethol rhag ofn eu bod nhw’n gwybod am bobl eraill sy’n cael eu heffeithio.
Sut gall y Comisiwn Cydraddoldeb a Hawliau Dynol helpu 
Mae’r Comisiwn yn awyddus i ddatblygu ei waith sy’n ymwneud â’r Protocolau Dewisol. Gall y Comisiwn gynorthwyo achwynydd gyda’r Protocol Dewisol trwy baratoi cyflwyniad neu ddeiseb i Bwyllgor Anabledd y CU – er enghraifft, trwy helpu i baratoi’r dogfennau a’r cyflwyniadau angenrheidiol.  Gweler y wybodaeth ‘Cysylltu’ ar ddiwedd y canllaw hwn i gael gwybod sut i gysylltu â ni.

Os bydd eich cwyn yn bodloni’r holl feini prawf a’ch bod wedi cael eich cynghori i fwrw ymlaen â’r mater, sut ydych chi’n gwneud eich cwyn?
Bydd angen i chi ei nodi’n ysgrifenedig â’i hanfon i Bwyllgor Anabledd y CU.  Bydd Pwyllgor Anabledd y CU yn darparu gwybodaeth ar ei wefan am sut i wneud cwyn.
Beth sy’n digwydd wedyn?

Os bydd Pwyllgor Anabledd y CU yn derbyn eich cwyn, bydd yn gofyn i’r llywodraeth ymateb.  Yna, bydd y Pwyllgor yn cwrdd yn breifat ac yn penderfynu ar ei ganfyddiadau.
Bydd Pwyllgor Anabledd y CU yn rhoi copi o’i argymhellion i’r ddau barti, a bydd crynodeb yn ei adroddiad blynyddol.
Efallai na ellir gorfodi canfyddiadau ac argymhellion Pwyllgor Anabledd y CU, ond mae ganddynt lawer o awdurdod moesol gan nad yw Llywodraethau’n hoffi clywed eu bod yn anghywir, ac yn aml, byddant yn ceisio unioni’r camwedd. Gallai orfodi’r Llywodraeth i basio deddfwriaeth newydd, newid polisi neu ddod o hyd i’r arian i ddatrys y mater.

Astudiaeth achos: Defnyddio’r weithdrefn gwyno i fynd i’r afael â thrais yn erbyn menywod 
Yn 2004, gwnaeth dau sefydliad menywod yn Awstria gŵyn o dan y Confensiwn ar Ddiddymu Pob Math o Wahaniaethu yn erbyn Menywod (CEDAW) ar ran dwy fenyw, Sahide a Fatma. Cafodd y ddwy fenyw eu lladd gan eu gwŷr ar ôl cael eu cam-drin ganddynt dro ar ôl tro. Roedd y ddwy wedi tynnu sylw awdurdodau Awstria at ddigwyddiadau treisgar amrywiol, ni chawsant gefnogaeth ddigonol, ac yn y pen draw cawsant eu lladd. Dadleuodd y grwpiau menywod nad oedd gwladwriaeth Awstria wedi gwneud digon i ddiogelu bywydau’r ddwy fenyw a bod hyn wedi tanseilio eu hawliau o dan y CEDAW.
Roedd Pwyllgor CEDAW yn cytuno. Yn Awst 2007, canfu bod Awstria wedi methu diogelu bywydau’r menywod a gwnaeth argymhellion cryf yn nodi beth ddylai Awstria ei wneud i osgoi bod hawliau dynol menywod yn cael eu tanseilio eto yn y dyfodol. O ganlyniad i hyn, mae cyfres o fesurau polisi newydd wedi cael eu cyflwyno ac mae’r broses o ddiwygio’r gyfraith i ddiogelu menywod Awstria rhag trais wedi mynd o nerth i nerth.(3)
Sut ydych chi’n cael Pwyllgor Anabledd y CU i ymchwilio i achosion o danseilio hawliau dynol?

Gall Pwyllgor Anabledd y CU ymchwilio i achosion o danseilio’r Confensiwn yn ddifrifol neu’n eang gan unrhyw wlad sydd wedi dilysu’r Confensiwn a’r Protocol Dewisol. Mae ‘eang’ yn golygu bod y tanseilio hyn yn effeithio ar nifer o bobl anabl a/neu ei fod yn ymddangos yn rhan o bolisi bwriadol. Byddai’n rhaid i’r Pwyllgor gael tystiolaeth ddibynadwy am y tanseilio honedig cyn penderfynu a oedd angen ymchwiliad.  Gall unigolion neu sefydliadau gyflwyno tystiolaeth neu ddefnyddio’r ‘weithdrefn gyfathrebu unigol’ i dynnu sylw Pwyllgor y CU at achosion o danseilio hawliau.
Os ydych chi’n credu bod yna dystiolaeth o danseilio difrifol neu eang yn erbyn hawliau’r Confensiwn y dylai Pwyllgor Anabledd y CU eu harchwilio, bydd angen i chi:

· weithio gyda grwpiau anabledd eraill a gyda’r Comisiynau Hawliau Dynol cenedlaethol i gasglu tystiolaeth fanwl am y tanseilio, ac 
· ysgrifennu i Bwyllgor Anabledd y CU i ofyn iddynt ymchwilio.

Dylech wirio a fyddai’r Comisiwn Cydraddoldeb a Hawliau Dynol neu Comisiwn Hawliau Dynol yr Alban yn barod i gynnal ymchwiliad yn lle. Gofynnwch iddynt os oes angen ymchwiliad gan y CU.

Mae ein profiad o ymchwiliadau eraill dan Gonfensiynau yn awgrymu y gallant fod yn ffordd effeithiol o atal hawliau dynol rhag cael eu tanseilio a sicrhau newidiadau.

Astudiaeth achos: y gwahaniaeth y gall ymchwiliad ei wneud 
Yn 2004, cwblhaodd y Pwyllgor ar Ddiddymu Pob Math o Wahaniaethu yn erbyn Menywod (CEDAW) ymchwiliad i achosion o dreisio, cipio a llofruddio menywod yn ardal Ciudad Juarez, Chihuahua ym Mecsico. Daeth y Pwyllgor i’r casgliad fod Mecsico wedi methu diogelu menywod yn erbyn trais ar sail rhyw, gan danseilio eu hawliau dynol mwyaf sylfaenol.  Gwnaeth sawl argymhelliad clir i’r wlad. O ganlyniad i hyn:

· mae deddfau newydd wedi cael eu pasio ar gydraddoldeb rhwng dynion a menywod a ‘hawl menywod i gael bywyd sy’n rhydd rhag trais’

· Mae Swyddfa Twrnai Arbennig wedi cael ei sefydlu i fonitro ymchwiliadau i ladd menywod, ac  
· mae mudiad y merched wedi cael rôl ffurfiol o fonitro a datblygu rheoliadau i sicrhau bod y gyfraith yn cael ei gweithredu’n briodol.

Rhan 4 Gwybodaeth ac adnoddau pellach
Mae’r Rhan hon yn nodi lle gallwch chi ddysgu mwy am Gonfensiwn Anabledd y Cenhedloedd Unedig neu lle gallwch chi gael cymorth, gan gynnwys:

• Confensiwn Anabledd y Cenhedloedd Unedig: adnoddau a sefydliadau allweddol
• Pwyllgor Anabledd y Cenhedloedd Unedig
• Canllawiau a phecynnau cymorth y Confensiwn
• Y Confensiwn yn Lloegr a Phrydain
• Y Confensiwn yn yr Alban
• Y Confensiwn yng Nghymru
• Cyngor cyfreithiol ar hawliau dynol
Hwyrach y bydd gan eich sefydliad anabledd lleol neu genedlaethol ragor o wybodaeth hefyd. Dylai’ch cyngor allu darparu manylion cyswllt sefydliadau anabledd lleol.

Confensiwn Anabledd y Cenhedloedd Unedig: dogfennau a sefydliadau allweddol 
UN Enable: mae gwefan y Cenhedloedd Unedig yn canolbwyntio ar Gonfensiwn y Cenhedloedd Unedig ar Hawliau Pobl ag Anableddau. Mae’r wefan hon hefyd yn cynnwys testun llawn y Confensiwn a’r Protocol Dewisol, yn ogystal â fersiwn Saesneg Clir a fersiwn Hawdd ei Ddarllen. http://www.un.org/disabilities/
Mae’r Llawlyfr i Seneddwyr ar y Confensiwn ar gael yma: http://www.un.org/disabilities/default.asp?id=212
Making rights a reality: llyfryn a gynhyrchwyd gan y Comisiwn sy’n cynnwys testun y Confensiwn. Mae ar gael trwy Linell Gymorth y Comisiwn, neu i’w lawrlwytho o’i wefan.

Mae Swyddfa Uwch Gomisiynydd y Cenhedloedd Unedig dros Hawliau Dynol (OHCHR) yn darparu gwybodaeth am Bwyllgor Anabledd y Cenhedloedd Unedig a’i weithdrefn monitro ac adrodd. Mae ganddi ganllaw, sef ‘Monitoring the Convention on the Rights of Persons with Disabilities’. Mae’r wefan hefyd yn cynnwys ffurflen gwyno. http://www2.ohchr.org/english/bodies/treaty/CCD.htm

Mae’r OHCHR wedi cyhoeddi llawer o ganllawiau a thaflenni ffeithiau ynglŷn â’r Confensiynau a gweithio gyda’r Cenhedloedd Unedig. http://www.ohchr.org/EN/PublicationsResources/Pages/Publications.aspx
Pwyllgor y Cenhedloedd Unedig ar Hawliau Pobl ag Anableddau awH
Cyfeiriad postio: CRPD secretariat, UNOGOHCHR, CH-1211 Genefa 10, Y Swistir: crpd@ohchr.org
http://www2.ohchr.org/english/bodies/crpd/index.htm
Cyfeiriad ymweld: Palais Wilson, 52 Rue des Pâquis, 1201, Genefa, Y Swistir
Ffôn: +44 (0)1229179703.

UN Department of Economic and Social Affairs (am wybodaeth am ‘statws ymgynghori’ gyda’r Cenhedloedd Unedig) Chief, NGO Branch One United Nations Plaza, Room DC1-1480, New York, NY 10017, USA
Ffôn: +44 1 212 963 8652,

Ffacs: +44 1 212 963 9248

ngobranch@un.org

http://esango.un.org/paperless/Web

Canllawiau a phecynnau cymorth y Confensiwn
Mae llawer o sefydliadau Ewropeaidd a rhyngwladol wedi datblygu canllawiau a phecynnau cymorth ar gyfer y Confensiwn. Dyma rai ohonynt:

Sefydliad mantell rhyngwladol o sefydliadau pobl anabl yw Disabled People’s International. Ei nod yw hyrwyddo hawliau dynol pobl anabl trwy gyfranogiad llawn, cyfle cyfartal a chydweithrediad rhyngwladol. Mae wedi datblygu pecyn cymorth gweithredu.

http://www.icrpd.net/implementation/en/aboutus.htm

Gweler ei ganllaw ar drefnu gweithdy i godi ymwybyddiaeth o’r Confensiwn:

http://v1.dpi.org/lang-en/resources/topics_detail?page=953#_Sample_agenda.

Yr European Disability Forum yw’r sefydliad mantell Ewropeaidd ar gyfer sefydliadau anabledd Ewropeaidd a sefydliadau cenedlaethol pobl anabl. Mae ei wefan yn cynnwys gwybodaeth am sut mae’r Confensiwn yn berthnasol i’r Undeb Ewropeaidd.
http://www.edf-feph.org/Page_Generale.asp?DocID=13854&thebloc

=13857

Mae ei wefan hefyd yn cynnwys manylion cyswllt sefydliadau anabledd Ewropeaidd.

http://www.edf-feph.org/Page_Generale.asp?DocID=10906&id=1&namePage=about&langue=EN

Rhwydwaith o sefydliadau rhyngwladol pobl anabl sy’n hyrwyddo’r gwaith o weithredu Confensiwn y Cenhedloedd Unedig ar Hawliau Pobl ag Anableddau yn effeithiol yw’r International Disability Alliance (IDA). Mae ei gwefan yn cynnwys gwybodaeth am wella gallu sefydliadau pobl anabl a’r cefndir i’r Confensiwn. www.internationaldisabilityalliance.org

Gweler canllaw yr IDA ar adrodd cysgodol: http://www.internationaldisabilityalliance.org/projects-and-events/guidance-document-on-parallelreporting/
Making It Work! Cyfnewid arferion da a hyrwyddo eiriolaeth mewn perthynas â dileu tlodi, allgau cymdeithasol a gwahaniaethu yn erbyn pobl anabl o bedwar ban byd. http://www.makingitwork-crpd.org/
Mae’r Comisiwn Cydraddoldeb a Hawliau Dynol wedi cyhoeddi canllaw ar y Confensiwn i Ddileu Pob Math o Wahaniaethu yn erbyn Menywod.

Mae’r Children’s Rights Alliance for England yn darparu gwybodaeth am Gonfensiwn y Cenhedloedd Unedig ar Hawliau’r Plentyn, gan gynnwys pecyn cymorth ymgyrchu.

http://www.crae.org.uk/rights/uncrc.html

Y Confensiwn yn Lloegr a Phrydain
Y Swyddfa Materion Anabledd
Y Swyddfa Materion Anabledd yw canolbwynt Llywodraeth y DU ar gyfer gweithredu a monitro’r Confensiwn.

Caxton House, 6-12 Tothill Street, Llundain SW1H 9NA

Office-for-disability-issues@dwp.gsi.gov.uk,

www.officefordisability.gov.uk

Y Weinyddiaeth Gyfiawnder
Y Weinyddiaeth Gyfiawnder yw’r canolbwynt ar gyfer hawliau dynol yn gyffredinol, a’r Ddeddf Hawliau Dynol yn enwedig.

http://www.justice.gov.uk/guidance/humanrights.htm

Llinell gymorth y Comisiwn Cydraddoldeb a Hawliau Dynol – Lloegr
Mae llinell gymorth y Comisiwn yn darparu gwybodaeth a chyfarwyddyd i’r cyhoedd mewn perthynas â gwahaniaethu a hawliau dynol, gan gynnwys Confensiwn Anabledd y Cenhedloedd Unedig.

Freepost RRLL-GHUX-CTRX, Arndale House, Arndale Centre, Manceinion M4 3AQ
Ffôn: 0845 604 6610

Ffôn testun: 0845 604 6620

Ffacs: 0845 604 6630

englandhelpline@equalityhumanrights.com

8am–6pm, dydd Llun i ddydd Gwener
Noder: os oes gennych chi wybodaeth rydych chi am ei rhoi i’r Comisiwn Cydraddoldeb a Hawliau Dynol am y Confensiwn neu os oes gennych chi unrhyw gwestiynau ynglŷn â’n gwaith ar y Confensiwn, anfonwch e-bost atom: UNCRPD@equalityhumanrights.com
Sefydliad Hawliau Dynol Prydain
Mae Sefydliad Hawliau Dynol Prydain (BIHR) yn darparu pob math o wybodaeth am hawliau dynol, gan gynnwys canllawiau ar y Ddeddf Hawliau Dynol i bobl anabl a phobl â chyflyrau iechyd meddwl. Mae’n helpu pobl i ddefnyddio hawliau dynol i wella’u bywydau eu hunain trwy ddigwyddiadau codi ymwybyddiaeth, hyfforddiant, gwybodaeth a gwaith polisi. Nid yw’n darparu cyngor i unigolion.

King’s College London, 7th Floor, Melbourne House, 46 Aldwych, Llundain WC2B 4LL

Ffôn: 020 7848 1818
Ffacs: 020 7848 1814

gcreaven@bihr.org.uk
www.bihr.org.uk

Gwefan sy’n cynnwys straeon am sut mae pobl anabl a phobl eraill yn defnyddio’r Ddeddf Hawliau Dynol yw Our Human Rights Stories.

www.ourhumanrightsstories.org.uk
Y Confensiwn yn yr Alban
Uned Gydraddoldeb Llywodraeth yr Alban
Mae Uned Gydraddoldeb Llywodraeth yr Alban yn cydgysylltu’r wybodaeth sy’n ofynnol i adrodd ar gydymffurfiaeth a chynnydd yn yr Alban.
Area 2G, Victoria Quay, Caeredin EH6 6QQ

Ffôn: 0131 556 8400 neu
08457 741741 (pris galwad leol).

http://www.scotland.gov.uk/Topics/People/Equality

Pwyllgor Cyfle Cyfartal Senedd yr Alban
Mae Pwyllgor Cyfle Cyfartal Senedd yr Alban yn edrych ar faterion cydraddoldeb, gan gynnwys materion sy’n codi yn y Senedd ei hun. Mae’n gallu ysgrifennu adroddiadau.

Ffôn: 0131 348 5408

equalopportunities@scottish.parliament.uk

http://www.scottish.parliament.uk/s3/committees/equal/index.htm

Comisiwn Hawliau Dynol yr Alban (SHRC)

Mae Comisiwn Hawliau Dynol yr Alban yn hyrwyddo a diogelu hawliau dynol pawb yn yr Alban.

The Optima Building, 58 Robertson Street, Glasgow G2 8DU
Ffôn: 0141 243 2721

hello@scottishhumanrights.com

www.scottishhumanrights.com

Llinell gymorth y Comisiwn Cydraddoldeb a Hawliau Dynol – yr Alban
Mae llinell gymorth y Comisiwn, gyda chaniatâd Comisiwn Hawliau Dynol yr Alban, yn darparu gwybodaeth a chyfarwyddyd i’r cyhoedd am hawliau dynol.

Freepost RRLL-GYLB-UJTA, The Optima Building, 58 Robertson Street, Glasgow G2 8DU

Ffôn: 0845 604 5510

Ffôn testun: 0845 604 5520

Ffacs: 0845 604 5530

scotlandhelpline@equalityhumanrights.com 8am–6pm, dydd Llun i ddydd Gwener
Noder: os oes gennych chi unrhyw wybodaeth rydych chi am ei rhoi i’r Comisiwn Cydraddoldeb a Hawliau Dynol neu Gomisiwn Hawliau Dynol yr Alban am y Confensiwn neu os oes gennych chi unrhyw gwestiynau ynglŷn â’n gwaith ar y Confensiwn, anfonwch e-bost atom:
UNCRPD@equalityhumanrights.com a/neu
hello@scottishhumanrights.com
Y Confensiwn yng Nghymru
Is-adran Cydraddoldeb, Amrywiaeth a Chynhwysiant
Mae’r Is-adran Cydraddoldeb, Amrywiaeth a Chynhwysiant yn gyfrifol am roi’r Confensiwn ar waith yng Nghymru a chydgysylltu cyfraniad Llywodraeth y Cynulliad at adroddiad y DU ar y Confensiwn Anabledd.

Llywodraeth Cynulliad Cymru, Parc Cathays, Caerdydd CF10 3NQ

Ffôn: 02920 826 828

neu 02920 825 929

EDIDMailbox@wales.gsi.gov.uk

www.cymru.gov.uk

Pwyllgor Cyfle Cyfartal Cynulliad Cenedlaethol Cymru
Mae’r Pwyllgor Cyfle Cyfartal yn edrych ar ddyletswyddau cydraddoldeb y Cynulliad.

Ffôn: 029 2089 8148

Ffôn testun: 0845 010 5678

Equality.comm@wales.gsi.gov.uk 
http://www.assemblywales.org/bus-home/bus-committees/bus-committees-other-committees/bus-committees-third-eoc-home.htm

Llinell gymorth y Comisiwn Cydraddoldeb a Hawliau Dynol – Cymru
Mae llinell gymorth y Comisiwn yn darparu gwybodaeth a chyfarwyddyd i’r cyhoedd am hawliau dynol.

Rhadbost RRLR-UEYB-UYZL, Llawr 3, 3 Sgwâr Callaghan, Caerdydd CF10 5BT

Ffôn: 0845 604 8810
Ffôn testun: 0845 604 8820

Ffacs: 0845 604 8830

waleshelpline@equalityhumanrights.com

8am–6pm, dydd Llun i ddydd Gwener
Noder: os oes gennych chi unrhyw wybodaeth rydych chi am ei rhoi i’r Comisiwn Cydraddoldeb a Hawliau Dynol am y Confensiwn neu os oes gennych chi unrhyw gwestiynau ynglŷn â’n gwaith ar y Confensiwn, anfonwch e-bost atom: UNCRPD@equalityhumanrights.com
Cyngor cyfreithiol ar Hawliau Dynol
Efallai y gallwch chi gael cyngor cyfreithiol o’r ffynonellau canlynol:

Liberty

Liberty yw un o sefydliadau hawliau dynol a hawliau sifil mwyaf blaenllaw’r DU. Mae’n darparu gwybodaeth a chymorth i unigolion sydd am ddeall a defnyddio’u hawliau o dan Ddeddf Hawliau Dynol 1998.

Ffôn: 0845 123 2307

www.yourrights.org.uk

Advice UK

Sefydliad aelodaeth o ganolfannau cynghori annibynnol. Nid yw’n darparu ei gyngor ei hun, ond mae gan ei wefan gyfeiriadur o ganolfannau cynghori.

Ffôn: 020 7407 4070

general@adviceuk.org.uk
www.adviceuk.org.uk

Cyngor ar Bopeth
Mae Cyngor ar Bopeth yn darparu cyngor cyfreithiol annibynnol a chyfrinachol am ddim, a gall eich helpu i ddod o hyd i gyfreithiwr. 
Ffôn: 020 7833 2181 (nid oes cyngor ar gael ar y llinell hon, ond byddant yn gallu eich cyfeirio at eich Canolfannau Cyngor ar Bopeth lleol, a fydd yn gallu rhoi cyngor i chi) www.citizensadvice.org.uk
Gwefan cyngor: www.adviceguide.org.uk

Cyngor Cyfreithiol Cymunedol
Mae gan y Cyngor Cyfreithiol Cymunedol gyfeiriadur ar-lein sy’n darparu manylion cyfreithwyr, asiantaethau cynghori a darparwyr gwybodaeth o bob cwr o Gymru a Lloegr, yn ogystal â llinell gymorth sy’n rhoi cyngor a chymorth cyfreithiol am ddim ar rai materion.

Llinell gymorth: 0845 345 4 345

www.clsdirect.org.uk

Ffederasiwn Canolfannau’r Gyfraith (yng Nghymru a Lloegr)
Mae Canolfannau’r Gyfraith yn darparu gwasanaeth cyfreithiol proffesiynol annibynnol am ddim i bobl sy’n byw a gweithio yn eu dalgylchoedd. Nid yw Ffederasiwn Canolfannau’r Gyfraith yn darparu ei gyngor cyfreithiol ei hun, ond gall ddarparu manylion eich canolfan leol.

Ffôn: 020 7387 8570

info@lawcentres.org.uk
www.lawcentres.org.uk
Prosiect Cyfraith Gyhoeddus
Grŵp gwirfoddol sy’n helpu grwpiau difreintiedig i gymryd camau cyfreithiol yn erbyn awdurdodau cyhoeddus os ydynt wedi tanseilio hawliau dynol pobl yw’r Prosiect Cyfraith Gyhoeddus. Mae ei wefan yn cynnwys llawer o daflenni. Nid yw’r Prosiect Cyfraith Gyhoeddus yn derbyn ymholiadau gan y cyhoedd, ond gall dderbyn atgyfeiriadau gan gyfreithiwr neu gynghorwr arall. www.publiclawproject.org.uk
Gwasanaeth Cyfraith Anabledd
Mae’r Gwasanaeth Cyfraith Anabledd yn darparu gwybodaeth a chyngor ar wahaniaethu ar sail anabledd, llinell gymorth, gwasanaeth gwaith achos a chymorth ar unrhyw lefel ar y system gyfreithiol.

Ffôn: 020 7791 9800

Minicom: 020 7791 9801

http://www.dls.org.uk/

Yr Alban
Bwrdd Cymorth Cyfreithiol yr Alban
Mae Bwrdd Cymorth Cyfreithiol yr Alban yn gyfrifol am reoli cymorth cyfreithiol yn yr Alban. Mae ei wefan yn cynnwys gwybodaeth am gael cymorth cyfreithiol.

http://www.slab.org.uk/

Scottish Association of Law Centres

Mae’r Scottish Association of Law Centres yn cynrychioli canolfannau’r gyfraith ledled yr Alban. Nid yw’n darparu cyngor i unigolion, ond gall eich cyfeirio at eich canolfan leol.

http://www.scotlawcentres.blogspot.com/

Gwasanaeth Canolfan Cyngor ar Bopeth yr Alban
Mae Gwasanaeth Canolfan Cyngor ar Bopeth yr Alban yn eich helpu i ddod o hyd i’ch Canolfan Cyngor ar Bopeth leol.

http://www.cas.org.uk/

Scottish Child Law Centre

Mae’r Scottish Child Law Centre yn darparu cyngor a gwybodaeth i blant a phobl ifanc yn yr Alban, ac yn cynnig hyfforddiant ac ymweliadau ysgol.
54 East Crosscauseway, Caeredin EH8 9HD

Rhadffôn i bobl ifanc o dan 18 oed: 0800 328 8970

Ffôn: 0131 667 6333

Ffacs: 0131 662 1713

enquiries@sclc.org.uk
http://www.sclc.org.uk/

Govan Education Law Unit

Mae’r Education Law Unit yn Glasgow yn darparu cyngor cyfreithiol ar addysg, gwahaniaethu a hawliau dynol. 

Govan Law Centre, 47 Burleigh Street, Glasgow G51 3LB

Ffôn: 0141 445 1955

Ffôn testun (Minicom): 0141 445 1955

Ffacs: 0141 445 3934

equality@edlaw.org.uk
Education Law Unit
http://www.edlaw.org.uk

Nodiadau
1 Am gyfieithiad answyddogol i’r Saesneg, ewch i: http://www.mdac.info/images/page_image/Glor_v_Switzerland_en.doc

2 Enw llawn yr achos hwn yw R (B) v Director of Public Prosecutions (Equality and Human Rights Commission intervening) [2009] EWHC 106 (Admin) [2009] WLR (D) 25 QBD.

3 CEDAW as an Instrument to Combat Violence against Women? The Austrian Experience, gan Rosa Logar yn Raising up the Roof: Activists Construct Women’s Human Rights Using CEDAW. Prosiect llyfr sydd ar y gweill, a olygir gan Debra J. Liebowitz, Ph.D. gyda Shanthi Dairiam. Cyhoeddir gan IWRAW Asia Pacific.

Cysylltiadau
Lloegr
Llinell gymorth y Comisiwn Cydraddoldeb a Hawliau Dynol
FREEPOST RRLL-GHUX-CTRX

Arndale House, Arndale Centre, Manceinion M4 3AQ

Prif rif ffôn: 0845 604 6610

Ffôn testun: 0845 604 6620

Ffacs: 0845 604 6630

Yr Alban
Llinell gymorth y Comisiwn Cydraddoldeb a Hawliau Dynol

FREEPOST RSAB-YJEJ-EXUJ

The Optima Building, 58 Robertson Street, Glasgow G2 8DU

Prif rif ffôn: 0845 604 5510

Ffôn testun: 0845 604 5520

Ffacs: 0845 604 5530

Cymru
Llinell gymorth y Comisiwn Cydraddoldeb a Hawliau Dynol

RHADBOST RRLR-UEYB-UYZL

Llawr 3, 3 Sgwâr Callaghan, Caerdydd CF10 5BT

Prif rif ffôn: 0845 604 8810

Ffôn testun: 0845 604 8820

Ffacs 0845 604 8830

Amserau agor y llinell gymorth:

Dydd Llun i ddydd Gwener: 8am – 6pm

Bydd galwadau o linellau daear BT yn costio’r un faint â galwad leol, ond gall prisiau galwadau o ffonau symudol a darparwyr eraill amrywio.

Hwyrach y bydd galwadau’n cael eu monitro at ddibenion hyfforddiant ac ansawdd.

Bydd gwasanaeth cyfieithu ar gael trwy Linell Iaith pan fyddwch chi’n ffonio ein llinellau cymorth.

Os ydych chi angen y cyhoeddiad hwn mewn fformat ac neu iaith arall, cysylltwch â’r llinell gymorth berthnasol i drafod eich anghenion. Mae pob cyhoeddiad hefyd ar gael i’w lawrlwytho a’i archebu mewn amrywiaeth o fformatau ar ein gwefan.
www.equalityhumanrights.com

